UFF.uz'да «Реал» тез кунларда Тео Эрнандес билан шартнома имзолайди\n«Реал» тез кунларда Тео Эрнандес билан шартнома имзолайди\nЯнгиликлар » ЕВРОПА Marca нашрининг хабарига кўра, “Реал” ва “Атлетико” Тео Эрнандес тарнсфери бўйича келишувни якунлаган. Маълум бўлишича, “қироллик клуби” футболчи учун 24 миллион евро товон пули тўлаши керак эди.\nЛекин “қаймоқранглилар” икки Мадрид клубларининг шахсий алоқалари бунданда мустаҳкам бўлиши учун товон пулини кўпроқ тўлашади.\nДастлабки маълумотларга кўра, Эрнандес тез кунларда “Реал” билан шартнома имзолайди, июлнинг илк кунлари эса у мухлисларга расман таништирилади.\nМаълумот учун, ортда қолган мавсум Тео “Алавес” жамоасида ижара футболчиси сифатида фаолият юритиб, бир та гол ва учта голли узатмани амалга оширди. Манба: www.twitter.com Ўқилган: 4022. Фикрлар: 0.\nСана: 19.06.2017 13:16.


Тошкент шаҳрида қиш мавсумида газ таъминоти барқарор бўлади\n17:06 / 05.08.2016\nТошкент шаҳрида 2016/2017 йил куз-қиш мавсуми олдидан газ тақсимлаш тармоқларини реконструкция қилиш бўйича кенг кўламли ишлар амалга оширилмоқда. Бу ҳақда ЎзА хабар бермоқда.\n“Тошкентгазтаъминот” унитар корхонасининг “Тошкентшаҳаргаз” филиалидан маълум қилишларича, газ таъминоти тизимини таъмирлаш ва реконструкция қилиш бу йилги куз-қиш мавсумига тайёргарлик ишларининг муҳим жиҳатларидан. Жорий йилда 18,4 километр газ қувурини капитал таъмирлаш режалаштирилган. Ер ости газ қувурларини таъмирлашда полиэтилен қувурлар тортишнинг замонавий «қувур ичида қувур» технологиясидан фойдаланилмоқда.\nГаз назорати пунктлари газ таъминоти тизимининг муҳим бўғинларидан биридир. Ҳозирги кунда Тошкентда ўрта ва юқори босимли 1,5 минг газ назорати пунктида текшириш ва профилактика ишлари якунланди. Ўтган йилнинг куз-қиш мавсумида айрим маҳаллаларда газ қувурларида босимнинг пастлиги билан боғлиқ муаммолар юзага келган эди. Уларни ҳал қилиш мақсадида қўшимча газ назорати пунктлари ўрнатиш ва янги қувурлар ўтказиш ишлари бажарилмоқда.\nАҳолининг газ таъминоти бўйича шикоятлари техник кенгашда кўриб чиқилмоқда. Жорий йилда аҳолидан келиб тушган аризалар ўрганилиб, газ ускуналари техник текширувдан ўтказилгач, Миробод туманидаги Шаҳрисабз ва Ойбек кўчасидан ўтадиган 1,5 километрлик газ қувурини реконструкция қилиш тўғрисида қарор қабул қилинди.\nШаҳардаги газ қувурларининг мустаҳкамлиги ва иш қобилиятини текшириш ишлари якунланди. Ер ости газ қувурлари хизматининг замонавий ускуналар билан жиҳозланган мобиль лаборатория хизмати ёрдамида 870 километрлик газ тармоғи текширувдан ўтказилди.\nКуз-қиш мавсумига ўз вақтида ва пухта тайёргарлик кўриш пойтахтимиз газ таъминоти тизимининг барқарор ишлаши, истеъмолчиларга табиий газни узлуксиз етказиб бериш кафолатидир.


АҚШ Россиянинг хавфсизлик бўйича талабларига хат кўринишида жавоб қайтарди. Унинг тафсилотлари аниқ эмас, лекин АҚШ давлат котиби Энтони Блинкеннинг сўзларига кўра, Россиянинг асосий талаби бўлмиш Украинани НАТОга қабул қилмаслик талаби кескин рад этилган.\n2021 йил октябр ойидан бошлаб Ғарб нашрларида Россия Украина билан чегарада 100 мингдан ортиқ аскар тўплагани ҳақида хабарлар пайдо бўлди. АҚШ Россияни яна бир марта Украинага бостириб киришга уринишда айблади. Воқеалар ривожи тезлашиб кетгач, Байден ҳамда Путин бир неча марта суҳбатлашиб, музокаралар столига ўтиришга келишиб олди.\nРоссия инқирозли вазият фонида Ғарбдан Украина ва Грузия ҳеч қачон НАТО аъзосига айланмаслиги бўйича ҳуқуқий кафолат талаб қила бошлади. Бу бўйича уч марта серияли музокаралар ўтказилди. Аввалига Женевада АҚШ – Россия форматида, кейинчалик Брюсселда НАТО – Россия форматида, Венада эса ЕХҲТ вакиллари иштирокида музокаралар бўлиб ўтди. Бу учрашувларда ҳам Ғарб ва хусусан АҚШ Россиянинг асосий талаби бўлмиш Украинани НАТОга қўшмаслик талаби бажарилмаслигини маълум қилди.\nАҚШ ҳеч бир давлат сиёсий тақдирини ҳал қилмаслигини билдирган бўлса, НАТО ҳеч кимга бошқа давлат учун альянс йўлини тўсишга йўл қўймаслигини таъкидлади. Бу музокаралар самара бермагач, вазият жиддийлашиб бораверди. Шунда АҚШ ва Россия асосий дипломатларини ўзаро учраштирди. Женевада АҚШ давлат котиби Энтони Блинкен ҳамда Россия ташқи ишлар вазири Сергей Лавров иштирокида музокара бўлиб ўтди.\nБлинкен ва Лавров учрашувида фақат битта янгилик айтилди: АҚШ Россиянинг сўрови билан илгари сурилган талаб бўйича хат кўринишида жавоб берадиган бўлди. Ўша жавоб 26 январ куни кечқурун Россияга АҚШ элчиси Салливан томонидан етказилди. АҚШ элчиси Россия ТИВга боргани ОАВда ёзилди. У қўлида қалин папка билан кириб кетган ва ярим соатдан кейин чиқиб кетган. Салливаннинг ТИВга боргани ҳақида ҳеч қандай изоҳ берилмади. Фақат ТИВ унинг вазирликка келганини тасдиқлади.\nРоссияга хат кўринишида жавоб берилгани муносабати билан АҚШ давлат котиби Энтони Блинкен матбуот анжуманида иштирок этди. У хатнинг тафсилотларини ошкор қилмади, лекин унда нималар ҳақида сўз борганига тўхталди. Хусусан, АҚШнинг расмий жавобида ядро қуролини биргаликда жиловлаш ва ҳарбий машғулотларни назорат қилиш каби Блинкен аввал ҳам тўхталган компромисслар ўрин олган. Давлат котибининг айтишича, хат Украина ва АҚШ иттифоқчилари билан келишилган ҳолда ёзилган.\n«Бу расмий бўлмаган, музокарага оид ҳужжат. Хатда шунчаки улар (Россия) ҳаракатланишга жиддий бел боғласа, биз коллектив хавфсизлик йўлида бирлаша олишимиз келтирилган», деди Блинкен.\nАҚШ давлат котибидан Россиянинг асосий талаби – Украина НАТОга қўшилмаслиги бўйича кафолат сўровига қандай жавоб берилгани сўралди. «Бизнинг томондан қараганда НАТО эшиклари очиқ ва шундайлигича қолади. Биз бу принципда содиқмиз», деди Блинкен.\n«Муросага бормоқчи эмасмиз»\nБлинкендан кейин НАТО бош котиби Йенс Столтенберг ҳам брифингда қатнашиб, альянс эшиклари ҳеч ким учун ёпилмаслигини яна бир бор таъкидлади.\n«Биз бу борада муросага бормаслигимизни яна бир бор такрорладик. Ҳар қайси давлат ўз тақдирини мустақил ҳал қилади. НАТО давлатларнинг қарорини ҳурмат қилади: Украина каби альянсга қўшилишни истайдиганларни ҳам, Финландия ва Швеция каби қўшилишни истамайдиганларни ҳам», деди Столтенберг.\nРоссия ташқи ишлар вазири Сергей Лавров АҚШнинг хат кўринишидаги жавобида ҳеч қандай янги гап йўқлигини айтди. Шунингдек, Америка томони ундаги деярли барча тафсилотларни гапириб бўлганини айтиб, истеҳзо қилди: «АҚШ томони хатнинг тафсилотлари ҳақида шунчалик кўп гапирдики, унда айтилмаган нарса қолмади».\nКремль матбуот котиби Дмитрий Песков ҳам АҚШнинг жавобида оптимизмга ундайдиган кўп нарса йўқлигини таъкидлади. Песковга кўра, хатни Путинга етказишган.\nБитта хатни ёзиш учун 180 та учрашув\nNew York Times АҚШ юборган жавобдаги баъзи тафсилотларни аниқлаган. Унга кўра, АҚШ олдин ҳам илгари сурган таклифини такрорлаган. Яъни, Россияга биргаликда ядро қуролини назорат қилиш, яқин ва ўрта масофадаги ракеталардан воз кечиш бўйича келишувга қайтишни таклиф қилган. Бу келишув 1987 йилда Рональд Рейган ва Михаил Горбачёв ўртасида имзоланган. 2019 йилда эса Дональд Трамп ташаббуси билан АҚШ келишувдан чиқиб кетган. Олдинроқ Энтони Блинкен АҚШ Россияга максимум шу келишувга қайтиши мумкинлигини айтганди. Хатда ҳам максимум компромисс сифатида айнан шу таклиф келтирилгани тахмин қилиняпти.\nОАВда чиққан хабарларга кўра, хатда яна бир қизиқ тафсилот бор. Унга кўра, Россия НАТОга аъзо давлатлар ҳудудида ҳатто ядро қуроли бўлишига ҳам вето бериш орқали қаршилик қилиш ҳуқуқига эга эмаслиги келтирилган. АҚШнинг Россияга тақдим этган хатини тайёрлаш учун америкалик юқори лавозимли мансабдорлар Европадаги ҳамкорлари билан 180 та учрашув ўтказган.\nХат юборилганидан кейин матбуот анжуманида АҚШ давлат котиби Энтони Блинкен россиялик ҳамкасби Сергей Лавров билан яна бир марта учрашишини айтди. New York Times тахминича, Вашингтон ва Москва ўртасида музокараларнинг яна бир раунди ўтказилади. «Шундан кейин Россия президенти Владимир Путин босқин ёки дипломатиядан бирини танлайди», деб ёзмоқда NYT.\nРоссия Донбассдаги яна бир шаҳарни эгаллаганини эълон қилди


Халқаро кучлар яна Қаддафийга ҳужум қилди\n25 феврал 2020, Тошкент вақти: 14:39\nЛивияда исёнчи кучлар халқаро коалициянинг Қаддафий кучларига ҳужумини олқишламоқда.\nХалқаро коалиция яна Муаммар Қаддафий кучларига ҳужум уюштирди. АҚШ ва Европанинг бир неча давлатлари БМТ резолюциясига биноан Ливия узра парвозсиз ҳудудни жорий этиш ҳамда Қаддафий кучларининг тинч аҳоли вакилларига ҳужумларини тўхтатишга уринмоқда.\n21 мартга ўтар кечаси Ливияда халқаро қўшинлар Муаммар Қаддафий кучларига қарши иккинчи йирик ужумни уюштирди.\nБу ҳужум чоғида Қаддафий режимига тегишли ҳаво ҳужумига қарши мудоффа тизимларига жиддий зарар етгани айтилмоқда. Айни пайтда Қаддафийнинг қароргоҳига ҳам ҳужум уюштирилгани хабар қилинди.\nҲозирча бу ҳужумлар чоғида етказилган зарар ҳақида рсмий маълумотлар йўқ. Қаддафийнинг ўзи қаерда экани ҳам номаълум.\nАҚШ, Британия, Франция, Италия, Канада ва яна бир неча давлатнинг ҳаво ва денгиз қўшинларидан иборат халқаро коалиция илк амалиётини шанба оқшом бошлаган эди.\nКоалиция БМТ Хавфсизлик кенгаши резолюциясига биноан Ливия узра парвозсиз ҳудудни жорий этиш ҳамда Қаддафий кучларининг мухолиф гуруҳлар ва тинч аҳоли вакилларига ҳужумларини тўхтатишга уринмоқда.\nҲозирда Қаддафий режимининг ўз халқига нисбатан зўарвон ҳаракатларига барҳам бериш йўлида ташланган бу қадамга муносабат турлича бўлмоқда.\nХусусан, Араб давлатлари лигаси аввалига бунга бироз танқидий муносабатда бўлган эди. Аммо, лига етакчиси Амр Мусса бугун танқиди руҳини бироз пасайтириб, БМТ резолюциясини ҳурмат қилишини таъкидлади.\nАммо, Россия Бош вазири Владимир Путин Қаддафий режимига қарши бундай ҳаракатни ўрта асрлардан қолган сиёсат, дея танқид қилди ва БМТ резолюциясини “фойдасидан зиёни кўп”лигидан огоҳлантирди.\n- Ливияда демократия йўқ. Лекин бу кимгадир ички сиёсий низога аралашиш имкони берилган, дегани эмас,- деди Россия Бош вазири рус матбуотига берган интервюсида.\nАммо АҚШ қўмондонлиги бу амалиётлар самара бераётгани ва сўнгги кунлар ичида Ливия осмонида парвозлар кузатилмаётганини маълум қилди.\nЖумладан, АҚШ вице адмирали Уилям Кортни: “Биз бу ҳаракатларни самарали, деб ҳисоблаймиз. Чунки, режимнинг ҳаво орқали мудофаа тизими, хусусан, узоқ масофага учувчи SA-5s русумли самолётлари ишдан чиқди”, дея баён қилди.\nАйни пайтда АҚШ қўшинлари Қаддафий кучларининг ўт очишни тўхтатиш бўйича берган таклифи бундай таклиф бир марта қаддафийчиларнинг ўзи томонидан бузилгани важидан рад этилганини маълум қилди.\nЛивиядаги мухолиф кучлар халқаро қўшинлар амалиётларини тўлиқ қўллаб-қувватламоқдалар.\nАммо, буни қаттиқ қоралаётган қаддафийчи кучлар жангни давом эттиришини айтмоқда.\n- Биз уларни кутяпмиз. Уларнинг қабри бу ерда тайёр. Биз уларни дўзахга таклиф қиламиз, деди Қаддафий тарафдорларидан бири Триполи шаҳрида туриб.\nАйни пайтда Муаммар Қаддафийнинг ўзи сўнгги кунлар ичида жамоатчиликка кўринмаяпти.\n20 март куни унинг аудиомурожатти мамлакат расмий телевидениеси орқали эшиттирилди, ўзи эса намойиш қилинмади.


«Аёл» сериалидаги Сарп (Жанер Жиндорук) ҳақида сиз билмаган ҳақиқатлар… - 5 Июля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 15.07.2019, 21:20\nГлавная » 2019 » Июль » 5 » «Аёл» сериалидаги Сарп (Жанер Жиндорук) ҳақида сиз билмаган ҳақиқатлар…\n«Аёл» сериалидаги Сарп (Жанер Жиндорук) ҳақида сиз билмаган ҳақиқатлар…\n«Аёл» сериалида Сарп ролини ўйнаган актёр Жанер Жиндорукни томошабинлар италиялик актриса Моника Беллуччи иштирокидаги «Каркидонлар фасли» фильми орқали ҳам танишади.\nЖанер Жиндорук 1980 йил 2 апрелда Адана (Туркия) да туғилди. Онаси — Мушарраф, отаси — ёзувчи Зафер Дорук икки марта Ўрхан Камол номидаги ёзувчилар мукофоти билан тақдирланган.\nЖанернинг икки акаси — Мунир Жан Жиндорук ва Танер Жиндорук ҳам актёр. Жанер уларнинг таъсирида актёрлик оламига қадам қўйиб, театрдаги фаолиятини бошлади. Амакиси Эрдал Жиндорук ҳам театр актёри.\nЖанернинг болалиги саҳна ортида ўтди. Мактабда, коллежда ва университетда у доим ўзига постановкалардан роль топарди. У Чукурова давлат консерваториясининг театр факультетини тамомлади.\nЖанернинг илк роли «Фаҳим пошо ер-мулки»даги Юсуф роли бўлди. 1997 йилда у Сейхан ҳокими театр гуруҳи таркибида биринчи марта профессионал саҳнага чиқди. 10 ёшида Жанер Сайхан ҳокимлиги гуруҳи ва Адана шаҳар театрида роль ижро эта бошлади.\n2006 йилда Жанер тўрт нафар болаликдаги дўсти билан Истанбулга келди. Ўшандаёқ халқаро фильмдаги роль билан кинодаги фаолиятини бошлади. Бу фильмда у Ўзгу Намал билан суратга тушди. 2008 йилда «Капалак» фильмида роь ижро этди. 2007 йилда «Қора ва оқ» сериалида суратга тушди, 2008 йилда эса «Кечиккан баҳор» ва «Хазонрезги» сериалларида ўйнади. «Хазонрезги» сериалидаги доктор Назми роли томошабинлар эътиборини тортди. 2009 йилда Жанер Жиндорук «Хонимнинг қўрғони» сериалида Камол ролини ўйнаб, Меҳмет Аслантуғ ва Ўзгу Намал билан бирга ишлади. 2012 йилда у Эбру Ўзкан билан «Пандалар тарихи» театр постановкасида ишлади. Ўша йили Баҳман Гобадининг «Каркидонлар фасли» фильмида суратга тушди. Бу кинокартинада Йилмаз Эрдўған, Берен Саат ва Моника Беллуччи ҳам иштирок этган.\n2013 йилда Жанер «Бу ўртамизда қолсин» сериалида Уғур Южел ва Гёкче Баҳодир билан бош ролни ўйнади. 2014 йилда режиссёр Несли Чўлгеченнинг «Мусиқа янграсин» фильмида бош ролни ижро этиб, Белчим Билгин ва Энгин Хепилери билан бирга ишлади. 2015 йилда актёр ироқлик режиссёр Хинер Салеемнинг «Тор кўйлак» фильмида суратга тушди. Бу кинокартинада Туба Буюкустун, Хазар Эргучлу, Инанч Конукчу, Деврим Якут ва Жанан Эргудер ҳам суратга тушди. Фильм 2016 йилда киноижарага чиқди.\nЖанер Жиндорук режиссёр Туркер Инанўғлунинг «Истанбул» мюзиклида Али ролини ўйнаб, Нухет Дуру, Пелин Акил, Жезми Баскин ва Кайхан Йилдизўғлу билан бирга ишлади.\n2016 йилда Аслихан Гўрбуз ва Танер Бирсел билан бирга «Ўчаётган чўғлар» фильмида суратга тушган Жанернинг ижросини танқидчилар жуда юқори баҳолашди. Ўша йили Жанер Гизем Каража билан бирга «Истанбул кўчалари»да суратга тушди, шунингдек, «Аёл» сериалида Сарп ролини ўйнади.\nЖанер Жиндорук турк актрисаси Селин Шакаржи билан маълум вақт учрашиб юрди. Унга қадар актриса Фара Зайнаб Абдулла билан севишди.\nБир неча йилдан сўнг, 2018 йилда Жанер Жиндорукнинг Селин Шакаржи билан муносабатларига нуқта қўйилди. Жуфтлик «Инстаграм»дан бирга тушган ҳамма суратларини ўчириб ташлади. Шунингдек, ижтимоий тармоқларда бир-бирини ўқишни, кузатишни тўхтатди. Айни пайтда Жанер бўйдоқ, ҳеч ким билан учрашмайди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 26 | Добавил: Sherlaruz.CoM | Рейтинг: 0.0/0\n>>> Фаррух ЗОКИРОВ: “ПРОФЕССИОНАЛ САНЪАТКОРЛАР МЕҲНАТИГА ЯРАША ХИЗМАТ ҲАҚИНИ ОЛИШИ КЕРАК!”\n>>> Гулчеҳра Эшонқулова яна она бўлди!\n>>> ЮЛДУЗЛАР ГОНОРАРИ: ЎЗБЕКИСТОНДА ХОНАНДАЛАР ВА АКТЁРЛАР ҚАНЧА ПУЛ ТОПАДИЛАР?\n>>> Райҳон Йигитали тўйига таклиф қилса бориш-бормаслиги ҳақидаги саволга жавоб берди\n>>> Sevara Nazarxon va uning oilasi(Foto)


Ўзи 100 доллар, лекин 1000 долларлик флагманларни ортда қолдирмоқчи - Terabayt.Uz\nМобиль қурилмаларига ромсиз экранларни қўллашни энг биринчи бўлиб Xiaomi Mi MIX бошлаган эди. Шундай смартфонларни биз, илк бор 2016 йилнинг охирида кўргандик. Шунга ҳам мана бир ярим йил ўтди, ёнромларсиз экранли самартфонлар эса ҳамон урф бўлишда давом этмоқда. Ҳар куни мана шундай хусусиятга эга мобиль қурилмалар дунё бозорини тўлдирмоқда ва жуда яхши сотилмоқда ҳам. Қайси томондан олиб қараманг, энг чиройли, қулай, кучли смартфонларнинг бири сифатида Samsung Galaxy S8’ни тан оламиз. Бироқ, нархи юқорилиги сабаб, бу гаджет ҳамма харидорлар учун ҳам ҳамёнбоп ҳисобланмайди.\nҲа, кимнинг Samsung Galaxy S8, Xiaomi Mi MIX 2, iPhone X ёки бошқа ёнромларсиз экранли қурилмаларни харид қилишга қурби етмаган бўлса, бугун улар учун хушхабар бор. Дунё бозорларида нархи атиги 100 АҚШ доллари турадиган янги смартфон савдосига старт берилди. Гап, яқиндагина баъзи техник тавсифлари ошкор этилган AllCall Mix2 смартфони ҳақида бормоқда.\nЎҚИНГ: iPhone X: буни ўқимай туриб, харид қилманг!\nAllCall Mix2 смартфони 5,99-дюймли ромсиз экранга эга бўлиб, у 2160 га 1080 пиксель (Full HD+) форматида бўлади. Қолаверса, 8-ядроли 2,0 ГГц, 6 ГБ такт частотали MediaTek Helio P23 процессори қурилманинг ишлаш имкониятларини юқори даражада таъминлайди. Тезкор ва ички хотираси 64 ва 128 ГБ. Қурилма Qi стандарти бўйича тез қувватлантирадиган технологиясига эга. Face Unlocking юзни сканери ва Android 8.1 Oreo операцион тизим смартфоннинг нафақат техник имкониятларини, балки рақобатчилари қаршисида нуфузини оширишга ҳам хизмат қилади.\nАлбатта, ҳисоблаш кучи бўйича AllCall Mix2 смартфони Samsung Galaxy S8 билан беллаша олмаслиги мумкин, бироқ Хитой маҳсулоти бир йўла 6/128 ГБ хотирага, Android 8.1 Oreo опирацион тизимга, юз сканерига (дастурий) ҳамда қўш асосий камерага эгалиги билан Samsung Galaxy S8’дан устун туради. Зеро, юқорида санаб ўтганларимизнинг бирортаси ҳам Жанубий Корея корпорациясининг флагманида мавжуд эмас, гарчи, у 6-7 баробар қиммат турса-да.\nТўғри, AllCall Mix2’нинг дастурий таъминоти Жанубий Корея корпорацияси маҳсулоти билан таққослаганда у қадар аъло даража бўлмаслиги мумкин, лекин масалага нарх ва сифат нуқтаи-назаридан ёндошиладиган бўлса, Хитой гаджети ўзининг қиммат рақибини ҳар томонлама ортда қолдиради. Бу эса, шуни кўрсатмоқдаки, Samsung ва бошқа компаниялар ўз флагманларини 2-3 баробар арзон қилиб сотса ҳам ютқазмас экан, аммо кўп даромад олиш улар учун биринчи ўринда туради, дейилади мазкур хабарда.\n#Galaxy S8 #iphone X #AllCall Mix2


Жиззахнинг чекка ҳудудларида даволаниш имконияти ва кўлами кенгайди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахнинг чекка ҳудудларида даволаниш имконияти ва кўлами кенгайди\nМамлакатимизда аҳоли саломатлигини янада мустаҳкамлаш, жисмонан соғлом ва етук авлодни вояга етказишни таъминлаш давлат сиёсатининг устувор йўналишларидан бириҳисобланади. Бугунги кунда юртимиз тиббиёт муассасаларида энг илғор ва замонавий шарт-шароитлар яратиш ҳамда тиббий хизмат сифатини янада оширишга жиддий эътиборқаратилмоқда.\nПрезидентимизнингҳар бир маърузаси ва нутқида, турли учрашувларда халқимизни розиқилиш учун, энг аввало, унинг сифатли тиббий хизматга бўлган талабини қондириш ниҳоятда зарурлиги алоҳида таъкидланаётир. Бу борада Арнасой туманида ҳам тизимли тадбирлар амалга оширилаяпти.\nБугунги кунда туман аҳолисига 250 қатновга мўлжалланган кўп тармоқли марказий поликлиника, 100 қатновга мўлжалланган 1-, 2-сонли қишлорқ оилавий поликлиникалари, 50 беморга хизмат кўрсатиш қувватига эга Б.Файзиев қишлоқ врачлик пункти ҳамда 84 ўринлимарказий шифохона, тез ёрдам ва стрелизация бўлимлари ишлаб турибди.\nЎтган йили шифохонада инвестиция дастурига асосан 2 миллиард 450 миллион сўмлик реконструкция ишлари амалга оширилган эди. Бу аҳолига кўрсатилаётган хизматлар кўламини янада кенгайтириш имкониятини яратди. Туман марказий поликлиникаси ҳам замон талабларига тўла мослаштирилган. Бу ерда шифокорлар учун ҳам, беморлар учунҳам барча қулайликлар яратилган.\nШифокорлар аҳолига кўрсатилаётган тиббий хизмат даражасини оширишнинг барча усулларидан унумли фойдаланишмоқда. Замонавий тиббиёт техникалари билан жиҳозланган шифо масканларида ҳар қандай беморнинг дардини бир зумда аниқлаш, ташхес қўйиш, даволаш муолажаларини олиб бориш имконияти мавжуд. Шунинг учун ҳам эндиликда арнасойликлар ўз дардига даво излаб вилоят маркази ёки бошқа шифохоналарга боришлари шарт эмас. Чунки, даволаниш учун барча имконият ва шароитлартумандаги шифо масканларида муҳайё этилган.


Google фойдаланувчиларга смартфон танлашда ёрдамлашувчи сервис яратди » Ўзбекистон янгиликлари – Zamin.uz\n13-06-2015 | 23:31\nZAMIN.UZ / Технология / 13 Июн 2015 года449\nGoogle компанияси инсонларга Android смартфон танлашга ёрдамлашувчи Which Phone деб номланган сервисни ишга туширди, деб ёзади Kun.uz.Which Phone сервисида 12та смартфонни ишлатишдан кўзланган мақсадлар рўйхати бор. Фойдаланувчи ўзи учун энг муҳим ҳисобланган камида 3та бўлимни танлайди. Ҳар бир бўлимда фойдаланувчи бир неча саволларга жавоб бериши керак бўлади. Мисол учун, смартфондан суратга олиш қанчалик муҳим, гаджетнинг олд камераси кўпроқ фойдаланиладими ёки асосий камераси.Берилган жавоблар асосида Which Phone сервиси фойдаланувчининг талабларига мос тушадиган бир нечта смартфонни танлаб беради. Рўйхатда смартфоннинг сурати, техник кўрсаткичлари тақдим этилади ва шу саҳифанинг ўзидан смартфонни сотиб олиш мумкин бўлган сайтга ўтиш мумкин бўлади.\nЎқишни тавсия қиламиз Google компанияси ўз мобил алоқа хизматини ишга туширди\n19:51 / 17-04-2015\n19:08 / 12-02-2015


ПРEЗИДEНТ ТАБРИГИГА МУНОСАБАТ Бизга билдирилган бу каби истак ва талаблардан фахр-ифтихорни туйдим – Jurnalist\nПРEЗИДEНТ ТАБРИГИГА МУНОСАБАТ Бизга билдирилган бу каби истак ва талаблардан фахр-ифтихорни туйдим\nR S2020-06-29T11:12:40+05:0029 Iyun, 2020|Умумий янгиликлар|\nЖамшид ШEРМEТОВ, «Ўзсаноатқурилишматериаллари» уюшмаси бошқаруви раисининг матбуот котиби – ахборот сиёсати масалалари бўйича маслаҳатчиси:\n– Биз, журналистлар Президентимиз йўллаган байрам табригини ўқиб, чексиз қувондик. Унда ёзилган ҳар бир истак ва талаблар бизни янада ўз ишимизга масъулият билан ёндашишга ундайди.\nБугун вазирлик ва ташкилотлар фаолиятини халққа ва кенг жамоатчиликка таништириб, мавжуд муаммолар ечимида ахборот хизматлари ўз ўрнини эгаллаб бормоқда. Шу боис, ахборот хизмати ходимлари халқ ва давлат ташкилотлари ўртасидаги воситачи ҳисобланади.\nМен бу тизимда ишлаётган журналистларни халқ дардини вазирлик ва ташкилотларга етказувчи, давлат муассасаларида амалга оширилаётган ислоҳотларни эса кенг жамоатчиликка тақдим этувчи интеллектуал инсон, деб биламан. Шу боис, улар ҳамиша изланишда бўлиши керак. Меҳнат қилаётган ташкилот фаолиятини яхши ўрганиб, ўша соҳа ҳақида қалам тебрата олса, бу – журналистларнинг ютуғи.\nОчиғини айтганда, бундан уч-тўрт йил олдин матбуот котиблари фаолиятини деярли ҳеч ким билмас эди. Кейинги йилларда ОАВ ходимлари ҳамда матбуот котибларига алоҳида эътибор қаратилмоқда. Мамлакатимизда замонавий журналистика ривожланди. Ахборот очиқлиги таъминланди. Бунинг баробарида матбуот котиблари иш фаолиятида жаҳон тажрибаси қўлланилди. Очиқлик сиёсати амалга оширилди. Агентлик томонидан матбуот котибларининг иш фаолиятлари мониторинг қилина бошланди. Ёш кадрлар учун йўналишлар берилди.\nДавлатимиз томонидан кўрсатилаётган бундай эътибор мамлакатимиз ҳар бир журналистини ўз устида янада куч-ғайрат билан ишлашга туртки бўлмоқда. Бизга билдирилган бу каби истак, ишонч ва талаблардан фахр-ифтихорни туйдим.


ЎзА - Тошлоқлик отахон имтиёзли сертификат асосида “Damas” автомобилини сотиб олди\n20.04.2017 16:01 Чоп этиш версияси\n“Бу хонадонда Иккинчи жаҳон уруши қатнашчиси Рустамжон Акбаров яшайди”.\nБу пешлавҳани ўқиган кишини ажиб бир туйғу чулғаб олади. Кўчадан ўтаётган ёшу қари бу уйга ҳавас билан қарайди. Дарҳақиқат, бугунги тинч-осойишта ҳаётимиз учун жанггоҳларда ҳар куни, ҳар лаҳза ажал билан юзма-юз келган бундай инсонлар барчамизнинг фахримиз. Уларга эъзоз-эҳтиром кўрсатиш, кўнглини олиш фарзандлик бурчимиз.\nХотира ва қадрлаш кунига бағишлаб жойларда ўтказилаётган тадбирларда ёши улуғ инсонларни эъзозлаш, уларга ҳурмат-эҳтиром ва ғамхўрлик кўрсатишдек халқимизга хос олижаноб фазилатлар янада яққол намоён бўлмоқда.\nФарғона вилоятида ҳам байрам муносабати билан турли тадбирлар, кекса авлод вакиллари билан учрашувлар ўтказилаётир. Давлат ва жамоат ташкилотлари, ҳомийлар томонидан уруш ва меҳнат фронти фахрийларига совғалар, зарур дори-дармонлар топширилмоқда. “Камолот” ёшлар ижтимоий ҳаракати фаоллари, ўқувчи-талабалар нуронийларнинг уй юмушларига, турар жойларини таъмирлашга кўмаклашаётир.\nПрезидентимизнинг шу йил 4 апрелдаги "Иккинчи жаҳон уруши қатнашчиларини рағбатлантириш тўғрисида"ги фармони ҳамда "Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида"ги қарорига мувофиқ, Иккинчи жаҳон уруши иштирокчиларига 2 миллион сўмдан пул мукофоти, “GM Uzbekistan” қўшма корхонасида ишлаб чиқарилган замонавий автомобилларни бир марталик навбатсиз сотиб олиш ва уларга бепул техник хизмат кўрсатиш учун имтиёзли сертификатлар топширилмоқда.\nВилоят ҳокимлиги, давлат ва жамоат ташкилотлари вакиллари Тошлоқ туманидаги Қумқишлоқ маҳалласида яшовчи Иккинчи жаҳон уруши қатнашчиси Рустамжон Акбаров хонадонида бўлиб, Президентимиз номидан отахонга пул мукофоти ва совғалар топширди. Имтиёзли сертификат асосида отахон “Damas” автомобилини харид қилди.\nБундан кўнгли тоғдек кўтарилган Рустамжон ота тинч-осойишта, фаровон ҳаётимиз барқарор бўлишини сўраб, дуо қилди.\nКўпни кўрган, бой ҳаётий тажрибага эга инсонларнинг ўгитлари ёшлар учун ибрат. Рустамжон ота уйига йўқлаб келганларга ёшлигидаги суратларини кўрсатишни хуш кўради. Қуролдош дўстлари ҳақида эслайди, халқимизнинг бағрикенг ва самимийлиги хусусида тўлқинланиб гапиради. Ёшларга Президентимиз раҳнамолигида эришилаётган ютуқ ва марралар қадрига етишни уқтиради.\nУрушдан қайтгач, қишлоқ хўжалиги соҳасида узоқ йиллар меҳнат қилган Рустамжон ота уч ўғил, беш қизни тарбиялаб, вояга етказди. Бугун набира келинлар, чеваралар ардоғида. Тўй-ҳашамларда доимо бош-қош. Отахон меҳнатни яхши кўради. 91 баҳорни қаршилаган бўлса-да, бир дақиқа бўш турмайди. Томорқада 50 йилдан буён қовун етиштиради.\n– Бу киши етиштирган қовунларнинг донғи вилоятга кетган, – дейди "Қумқишлоқ" маҳалла фуқаролар йиғини раиси Шаҳодат Ўсарова. – Ҳозир ҳам қовун уруғини ерга қадаб, парвариш қилмоқда. Отахоннинг тетик ва бардамлиги меҳнатнинг орқасидан. Рустамжон ота каби боболаримизнинг ҳаёти ёшлар учун ибратдир.\nР.Акбаровнинг акаси Иккинчи жаҳон урушида бедарак кетган. Шунинг учун у Фарғона шаҳридаги Хотира майдонига тез-тез боради, бугунги осуда ва тўкин ҳаётимиз учун мардона курашган юртдошларимиз ҳақига дуо қилади. 2008 йилда отахон ҳаж сафарига бориб келди.\n– Юртимиз тинч-осойишта бўлсин. Ёшу кексасини бирдай қадрлайдиган, фуқаролари саломатлиги, фарзандлари камолоти йўлида барча шароитларни яратиб бераётган давлатимиз раҳбарининг умрлари узоқ бўлсин, – дейди отахон қўлини дуога очиб. – Сизлар ҳам доимо соғ бўлинглар. Қовун пишиғида албатта келинглар, ўз қўлим билан қовун сўйиб бераман.


“Навоийазот” АЖ Япония компаниялари билан ҳамкорликда кимё мажмуаси қуради\n16:56 / 24.07.2015\n“Навоийазот” АЖ Япониянинг «Mitsubishi Heavy Industries» ва «Mitsubishi Corporation» компаниялари билан аммиак ва карбамид ишлаб чиқариш мажмуасини қуриш бўйича “фойдаланишга тўлиқ топшириш” шарти билан битим имзолади. Бу ҳақда "Ўзкимёсаноат" компаниясининг матбуот хизмати хабар берган.\nЖорий йилнинг июнь ойида “Навоийазот” АЖ ва Япониянинг «Mitsubishi Heavy Industries» ҳамда «Mitsubishi Corporation» компаниялари ўртасида аммиак ва карбамид ишлаб чиқариш мажмуасини қуриш бўйича EPCC (лойиҳалаштириш, ускуна сотиб олиш, қуриш ва фойдаланишга топшириш) шарти билан битим имзоланди.\nИмзоланган битим шартларига биноан йилига 660 минг тонна аммиак ва 577,5 минг тонна карбамид ишлаб чиқариш ва дунёнинг етакчи лицензиарлар технологияларни жорий этиш кўзда тутилган. Жумладан, аммиак бўйича - Даниянинг «Haldor Topsøe» ва карбамидни синтез қилиш ва доналаштириш бўйича Италиянинг «Saipem» ҳамда Голландиянинг «Uhde Fertilizer Technology» ускуна-жиҳозлар жалб этилади.\nЛойиҳани молиялаштириш манбалари этиб Ўзбекистон тараққиёт ва тикланиш жамғармаси кредит ресурслари ва корхонанинг ўз маблағлари белгиланган. Япоянинг халқаро ҳамкорлик банки (JBIC) кредитларини жалб этиш масаласи устида ҳам иш олиб борилмоқда.\n2015 йил 21 июлда Ўзбекистон Республикаси Президентининг “Навоийазот” АЖда аммиак ва карбамид ишлаб чиқариш лойиҳасини амалга ошириш чора-тадбирлар тўғрисида” Қарори қабул қилинди. Унда лойиҳани ўз вақтида амалга оширилишини таъминлаш мақсадида бир қатор имтиёзлар ва тегишли чоралар кўзда тутилмоқда.\nЛойиҳани амалга олириш ва у тўлиқ қувватига чиқиш натижасида “Навоийазот” корхонасида минерал ўғитлар ишлаб чиқариш учун аммиак ва карбамид барқарор чиқарилиши таъминланади ҳамда маънан ва жисмонан эскириб кетган аммиак қувватларини фойдаланишдан чиқарилади. Шу билан бирга аммиак ишлаб чиқариш учун энергия сарфи камайтирилиб, йилига 100 млн доллардан ортиқ маҳсулот экспорт қилинади ва қўшимча 473 янги иш ўрни яратилади.


Ҳарбий хизмат – мард ўғлонларнинг шарафи!\nОдамзод яралибдики, ўзи туғилиб ўсган, киндик қони тўкилган муқаддас заминни кўзига суртиб яшайди. Унинг ҳар бир қаричини кўз-қорачиғидай асраб, ёвлар қадамидан ҳимоя қилишни шараф-у шони деб билади. Керак бўлса, азиз жонини туғилиб ўсган юрти учун фидо этади ва бундан заррача афсусланмайди. Бунга минглаб, миллионлаб мисолларни келтириш мумкин.\nВатан туйғуси инсоннинг фитратида бор бўлиб, бу туйғу ҳар бир қонун ва тамойиллар асосида мустаҳкамланиб, ҳар қандай миллий қадрият ва динлар томонидан шарафлангандир.\nДавлатлар ўз ҳудуди ва халқининг тинчлиги, ҳимояси учун ҳарбий салоҳиятини кучайтиришга алоҳида эътибор қаратади. Ва бу улуғ мажбурият ҳамдир.\nТарихда номи қолган барча қудратли салтанатлар ҳукмдори албатта ўз мамлакатининг ҳарбий салоҳиятига катта эътибор қаратгани маълум. Жумладан, улуғ саркарда бобомиз Амир Темур давлат бошқарувида ҳарбий йўналишга алоҳида эътибор қаратган, моҳир ҳарбий жанг санъатини ярата олган иқтидорли шахс эканлиги билан маълум ва машҳур.\nАмир Темур ўз ҳукмронлиги даврида Мовароуннаҳрнинг сиёсий-иқтисодий қувватини таъминлай оладиган марказлашган давлат ташкил этиш мақсадида ҳарбий ҳаракатларни олиб борган. Бунинг натижасида Эрон, Ироқ, Закавказье мамлакатлари, Ҳиндистон, Олтин Ўрда ва Туркия билан бўлган жангларда ғолиб чиқиб, салтанат ҳудудини шарқда Хитой деворига қадар, ғарбда — Ўрта ер денгизига, жанубда эса Ҳиндистон чегараларига қадар кенгайтирган эди.\nЮқоридаги мисолни келтириб ўтишимдан мақсад, ҳар қандай давлат ўз ҳудудини ҳимоя қилишни устувор вазифа деб ҳисоблайди ва хозирги замонавий дунёда бу масала янада жиддий тус олиб бораётгани, давлатнинг ҳарбий имкониятларини кенгайтириш учун катта эътибор қаратиши, уни қонун билан мустаҳкамлашини тақоз этади.\n2002 йил 12 декабрь санасида Ўзбекистон Республикасининг “Умумий ҳарбий мажбурият ва ҳарбий хизмат тўғрисида”ги Қонуни тасдиқланган. Қонун 9 та боб, 51 моддадан иборат бўлиб, ушбу қонун билан Ўзбекистон Республикаси фуқароларининг умумий ҳарбий мажбуриятни бажариши ва ҳарбий хизматни ўташи билан боғлиқ муносабатларни тартибга солиниши белгиланган.\nҚонуннинг 3 моддаси фуқароларни ҳарбий хизматга тайёрлашни, ҳарбий хизматга чақиришни (киришни), чақирув ёки контракт бўйича ҳарбий хизмат ўташни, резервдаги хизматни, муқобил хизматни, ҳарбий рўйхатдан ўтиш қоидаларига риоя этишни, фавқулодда вазиятларда ёки Ўзбекистон Республикасига қарши ҳарбий тажовуз бўлган тақдирда аҳолини муҳофаза этиш тадбир-чораларини қамраб олади.\nҚонунга мувофиқ ҳарбий хизматга биринчи марта чақирилган ёки ихтиёрий равишда (контракт бўйича) кирган фуқаролар Ўзбекистон Республикаси давлат байроғи олдида виждон, ор-номус ва шаънини ўртага қўйиб, давлатимиз мустақиллигини, унинг сарҳадларини, она халқимизнинг тинчлиги ва осойишталигини, миллий манфаатларини сўнгги нафасигача ҳимоя қилишга, керак бўлса бу йўлда жонини фидо қилишга Ватанга қасамёд қабул қиладилар.\nШунингдек, ушбу Қонунга мувофиқ Ўзбекистон Республикаси фуқароларига чет давлатларнинг ҳарбий хизматига, хавфсизлик, полиция, ҳарбий адлия органлари ёки шу каби бошқа органларига хизматга кириш тақиқланади.\nҚонуннинг 4 моддаси ҳарбий хизмат турларини белгилайди. Қонунга кўра ҳарбий хизмат Ўзбекистон Республикаси фуқароларининг Қуролли Кучлар сафида умумий ҳарбий мажбуриятни бажариш борасидаги давлат хизматининг алоҳида туридир ва унинг қуйидаги турлари жорий этилган:\nҚонуннинг 7 моддасига мувофиқ контракт бўйича ҳарбий хизмат, яъни Қуролли Кучлар сафидаги ҳақиқий ҳарбий хизматга ихтиёрийлик асосида, ҳарбий хизмат назарда тутилган вазирликлар, давлат қўмиталари ва идоралар орқали давлат билан тузиладиган контрактга биноан кирган фуқаролар бажарадиган ҳарбий хизмат туридир.\nБундан ташқари, Қонуннинг 16-моддаси Олий таълим муассасаларида резервдаги ва захирадаги офицерларни тайёрлаш нормаларини белгилайди. Бунга кўра, олий таълим муассасаларининг талабалари орасидан резервдаги ва захирадаги офицерларни тайёрлаш мазкур муассасаларда ташкил этиладиган ҳарбий тайёргарлик ўқув бўлинмаларида (ҳарбий кафедралар, цикллар ва факультетларда) амалга оширилади.\nОлий таълим муассасаларининг кундузги бўлимида ўқиётган эркак талабалари, шунингдек тиббий олий таълим муассасаларининг талабалари жинсидан қатъий назар ҳарбий тайёргарликдан ўтишлари керак.\nҲарбий тайёргарликка йигирма етти ёшгача бўлган саломатлигига кўра ҳарбий хизматга яроқли талабалар жалб қилиниши ҳам қонуннинг ушбу моддасида белгиланган.\nҚонуннинг 29-моддасига кўра ҳарбий хизматчини ҳақиқий ҳарбий хизматдан бўшатиш қуйидаги асосларга кўра амалга оширилади:\n10) ҳарбий хизматчи ҳарбий унвонидан маҳрум этилиши муносабати билан.\nҚонуннинг 51-моддасига мувофиқ Ўзбекистон Республикаси фуқаролари ҳарбий хизматдан бўйин товлаган тақдирда амалдаги қонун ҳужжатларига мувофиқ жиноий жавобгарликка тортиладилар.\nБ.Муҳамадалиев, Олтиариқ туман адлия бўлими катта маслаҳатчиси.\nPrevious Карантин тадбирларикучайтирилмоқда\nNext Эндиликда судлар “бир суд — бир инстанция” тамойилига ўтказилади


ТИКУВЧИ ВА НАБИРА… — Фойдали мақолалар — Maslahatim.uz\n15/12/2016 Маъмурият 7 комментариев Тикувчи, Ҳикоя\nТикувчи одатдагидек эрта тонгда тикув хонасига кирди. У узоқни кўрадиган, ҳаётнинг аччиқ-чучугини тотган ёши улуғ бир инсон эди. Юзидан гўё нур порлар, ҳикмат ила боқиши эса унинг ҳайбатини янада оширарди. Бугун унга набираси ҳам эргашди. У жуда қизиққон эди. Бобосига савол беравериб чарчатиб қўярди. Тикувчи унинг саволларига ҳеч малолланмай, батафсил жавоб берарди. Яна унга турли ҳикоялар, қиссалар ва ҳаётий тажрибаларидан сўзлаб берарди. Тикувчи қайчисини олиб, ўрам-ўрам қилиб тахланган матолардан керагича қирқиб олиш учун яқинлашди. Шунда хаёлига набирасига яна бир нимани ўргатиш фикри келди. Ўрам матодан бир қисмини оҳиста қирқиб олди-да, қайчини ерга улоқтирди. Бола ҳайрат билан бобосига тикилди.\nИнсонларга ёндош бўл, елкадош бўл. Кишиларнинг барча муаммоларини ҳал қилолмассан, аммо ғамга чўмган инсон ҳузурингга келса, дардини тингла. Айбдор узр сўраса, узрини қабул қилиб, бағрикенглик кўрсат, ёрдамга муҳтож келса, имконинг борича уни қўлла. Сен заминни гуллар билан тўлдирмасанг ҳам, унга гул экилиши учун тиканлардан тозала. Ўзинг энг ёмон вазиятда бўлсанг ҳам, инсонларга яхшилик улаш. Уларни зулматли жарлардан ёруғликка тортувчи мустаҳкам арқон бўл. Ана шунда инсонлар сени бошларига тож қиладилар!”\nҲикояни Шаҳзод Рамазонов йўллаган.\n«Ҳикоя ва ҳикматлар» саҳифасидан\nЭркаклар билиши керак бўлган 10 одоб-ахлоқ қоидалари\n← УЛУҒЛАР ҲИКМАТИ…\nЯХШИЛИКНИНГ МУКОФОТИ… →\nТИКУВЧИ ВА НАБИРА…: 7 комментариев\n15/12/2016 в 12:55 пп\nJuda ma’noli hikoya ekan, katta rahmat.\n15/12/2016 в 1:19 пп\nJuda ibratli hikoya ekan\n15/12/2016 в 7:25 пп\nЗур хикоя экан рахмат\n15/12/2016 в 10:20 пп\nMashalloh juda chiroyli yozilgam\n16/12/2016 в 8:25 дп\n17/12/2016 в 4:10 пп\nТугри гап малодец\n19/12/2016 в 12:17 пп\nIbratli satirlari kop ekan .rahmat


ЮНЕСКО сайёрамизда неча киши саводсиз эканини маълум қилди. » Ўзбекистон янгиликлари – Zamin.uz\n06-09-2016 | 11:41\nZAMIN.UZ / Жамият / 06 Сентиябр 2016 года337\nСайёрамизнинг 758 миллион катта ёшдаги аҳолиси саводсиз бўлиб қолмоқда, уларнинг кўпчилигини аёллар ташкил этади. Бу ҳақда "РТ" нашрига асосланиб "Qalampir.uz" хабар берди. ЮНЕСКОнинг бош директори Ирина Бокованинг сўзларига кўра, дунё бўйлаб мактабга бормайдиган болаларнинг сони 263 миллион кишига етган. Уларнинг учдан бири можаролар бўлаётган ҳудудларда яшайди. “Мактабларга ҳужумлар сони ортмоқда. Статистика кўра, мактабга бормайдиган муҳожир-болаларнинг сони беш маротаба ошиши мумкин”, дейди Бокова. “Энг оғир юк хотин-қизлар бўйнига тушди. Саҳрои Кабирнинг жанубида жойлашган Африка давлатларида қизларнинг ноқулай шароитда эканлиги боис, улар 2086 йилга бориб мактабга боориш имкониятига эга бўлишади. Бундай бўлмаслиги учун давлатлардаги таълим билан боғлиқ ёндашувларни ўзгартириш керак”, деб таъкидлади ЮНЕСКО бош директори. ЮНЕСКО таълимни биринчи ўринга қўйишни таклиф этади: “Ёндашувларни ўзгартиш керак. Айниқса, ўртача ва паст даромадга эга бўлган давлатларда билим салоҳиятини барча жабҳаларда сафарбар этиш керак”.\nЎқишни тавсия қиламиз Дунёнинг энг семиз боласи мактабга мустақил қатнаш учун озишга мажбур бўлди


Валерий Карпин «Ростов» бош мураббийи бўлгач, Шомуродов асосан захирадан майдонга тушди ва исландиялик ҳужумчи Сигурдарсонга ўринбосар сифатида қаралди. Аммо айнан Карпин Шомуродов фаолиятида бурилиш ясай олди десак тўғри бўлади. Мутахассис унда соф ҳужумчига хос хислатини пайқади ва ўйинларнинг охирида, рақибнинг суст жойларига босим уюштириш мақсадида майдонга тушириб турди. Натижада «Ростов» айнан Шомуродовнинг сўнгги дақиқаларда урган голлари эвазига «Спартак»ни мағлуб этиб, «Краснодар» билан дурангга эришди.\nЭлдорнинг қисқа вақт ичидаги ютуқлари бир неча клубларнинг эътиборига тушди. Аввалроқ ЦСКА ва «Галатасарой» унинг хизматига қизиқиш билдираётгани ҳақида хабарлар тарқалган эди. Аммо «Ростов»нинг у билан хайрлашиш нияти йўқ. Валерий Карпин Шомуродовни «лиганинг энг иқтидорли ёш футболчиларидан бири ва трансфер қиймати 50 миллион евро» эканини айтди. Элдорнинг ўзи эса вақти келганида Европада тўп тепишни истаётганини билдирди.


Ўзбекистон, 20 сентябр 2018\n12 ноябр 2019, Тошкент вақти: 01:31\nАлишер Навоий номидаги Ўзбекистон Миллий кутубхонасида Ўзбекистон халқ шоири Рауф Парфи туғилган куннинг 75 йиллигига бағишлаб 25 сентябрга режаланган “Туркий дунёнинг ғолиб хаёли” деб номланган тадбирни ўтказиш тақиқлаб қўйилди.\nОзодлик учун мавзунинг "ўгайи" йўқ. Лекин, шундай бўлса-да, қайнона-келин, эр-хотин можароларига деярли киришган эмасмиз. Куни кеча почтамизга тошкентлик бир қайнонадан келган хатни, ўйлай-ўйлай, эътиборингизга ҳавола қилишга қарор қилдик. Чунки, хат муаллифига ўзимиз нима деб маслаҳат беришни билмадик. Балки, маслаҳатни Сиз берарсиз?\nПойгачи прокурорлар, нархи икки баробар оширилган буханка нон, 300 кило пахта терадиган аёллар, тан олина бошлаган ишсизлик, Ўзбекистоннинг халқаро обрўси, дам олиш кунини пахта даласида ўтказмоқчи бўлган кексалар ҳақида гаплашдик публицист Шароф Убайдуллаев билан.


“Қоракўл халқаро мактаби”да содир этилган ўғрилик бўйича жиноий гуруҳ қўлга олинди\nБухоро вилояти Ички ишлар бошқармаси ахборот хизматининг хабарига кўра, жорий йилнинг 20 июлидан 5 август кунига қадар бўлган вақт оралиғида Қоракўл тумани Хўжалар маҳалласи Улуғбек кўчасида жойлашган “Қоракўл халқаро мактаби” биноси ҳудудида қурилиш ишларини олиб бораётган “Шарқ плюс” МЧЖ томонидан олиб келинган жами баҳоси 48 миллион 160 минг сўмлик 56 дона (860 та қовурға) АКФА иситиш батареялари яширин равишда талон-торож қилинган.\nМазкур ҳолат юзасидан МЧЖ раҳбарининг мурожаати асосида Қоракўл тумани Ички ишлар бўлими ҳузуридаги тергов бўлинмаси томонидан Ўзбекистон Республикаси ЖК.нинг 169-моддаси 2-қисми билан жиноят иши қўзғатилиб, дастлабки тергов ҳаракатлари олиб борилган.\nОлиб борилган тезкор суриштирув ва дастлабки тергов ҳаракатлари давомида ушбу жиноятни туманнинг Тожикент маҳалласида яшовчи, 1986 йилда туғилган фуқаро Қ.М., Олот тумани Ёшботир маҳалласида яшовчи, 1986 йилда туғилган фуқаро А.Қ. ва туман Чандир маҳалласида яшовчи, 1974 йилда туғилган фуқаро Г.Б. лар олдиндан жиноий тил бириктириб, бир гуруҳ бўлиб содир қилганликлари аниқланган. Натижада мазкур ҳолат бўйича ашёвий далиллар билан қўлга олинди.\nҲозирги кунда туман Ички ишлар бўлими ҳузуридаги тергов бўлинмаси томонидан жиноят ишида гумон қилинувчи фуқаролар Қ.М., А.Қ. ва Г.Б.ларга нисбатан дастлабки тергов ҳаракатлари давом этмоқда.


«Пахта иши» ёки кўзбўямачилар билан юзма-юз - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 02 Феврал 2017\tКӯришлар: 1619\nҒончи ва Ўратепа ноҳияларида ижроқум раиси, кейинроқ матлубот жамияти, вино-узумчилик корхонасида раҳбар бўлиб ишлаган. Меҳнатсеварлиги ва халқпарварлик фазилатлари учун ўз даврининг олий мукофоти – Ленин ордени, шунингдек, кўплаб медаллар, кўкрак нишонлари билан тақдирланган. 1947-1951 йилларда Тожикистон ССР Олий Совети депутати бўлган. Икки марта республика Олий Совети Президиумининг Фахрий ёрлиқларини олган. Бугунги кунда Деваштич ноҳияси марказий кўчаларидан бири Жўра Расул номига қўйилган. Хуллас, Ўктам Жўраев билан бобоси ва унинг давомчилари ҳақида маълумот тўплаб юрган кунларда яқиндан танишдим, кейинчалик ака-ука бўлиб кетдик. Бир неча учрашув ва суҳбатларда Ўктам ҳам бобоси, шу билан бирга, падари бузруквори, билимдон раҳбар, айни вақтда одамижон инсон Тожибой Жўраев номига муносиб фарзанд эканлигига шоҳид бўлдим.\n-Милиция ишидан нафақага чиқдим. Бекорман. Аслини олганда бекор эмасман. Мана, кўриб турибсиз. Бобом, авлодларим ҳақида маълумот тўплаб юрибман. Китоб қилмоқчиман. Токи келажак кишилари авлодлар ўз туғилган жойлари тарихи, табиати, улуғ инсонлари, амалга оширган эзгу ишлари ҳақида оз бўлса-да, билишсин. Қолаверса, тарих учун ҳам зарур эмасми?- деди ўша кунларда Ўктамжон.\nЎ. Жўраев юқорида айтганимиздек, маърифатли инсон, ташаббускор, халқ манфаатини ҳамиша ўз эҳтиёжларидан юқори қўядиган Тожибой Жўраевнинг фарзанди. Ўрта мактабни аъло баҳолар билан тугатгач, Тожикистон политехника олийгоҳида таҳсил кўрган. Мутахассислиги қурувчи-инженер. Иш фаолиятини ҳарбий хизматдан сўнг, ноҳиялараро қурилиш ташкилотида ўз мутахассислиги бўйича бошлади. Бир вақтда ташкилот комсомол котиби сифатида ёшларни меҳнатсеварлигу ватанпарварликка даъват этиб, давр талаби ғояларини амалга оширишда етакчи бўлди. Ана шу ташаббускорлиги-ю, кенг дунёқарашини ҳисобга олиб, ташкилот раҳбариятининг розилиги билан республика Ички ишлар вазирлигига ишга йўлланма олди. Шундай қилиб, узоқ йиллар Спитамен, Жаббор Расулов, Зафаробод ички ишлар бўлимларида нозир, катта нозир сифатида фаолият юритиб, иқтисодий жиноятларга қарши кураш кичик бўлимларига раҳбарлик қилди. Ички ишлар вазирлигининг Суғддаги бошқармасида уюшган жиноятчиликка қарши кураш бўлими бошлиғи ўринбосари, кейинроқ бошлиқ, оператив бўлим раҳбари сифатидаги фаолияти унинг ҳаётида ёрқин из қолдирди. Нега деганда, ўнлаб қинғир ишларнинг гувоҳи бўлди, кўзбўямачилар, ҳатто, қотилларга рўпара келди, уларнинг авра-астарини очиб ташлади, ҳақиқат тантанаси учун йўлидаги хавф-хатардан ҳеч чўчимади…\n…1987 йилнинг декабр ойи. Туркманистонда «Пахта иши» давом этмоқда. Ана шу кунларда республика ички ишлар бўлими йўлланмаси билан Ўктам Жўраев Туркманистоннинг Марв вилоятига борди. Улар тўрт киши: Молдавиядан А.Петров, Ўзбекистондан Э.Назиров, Тожикистондан Ў.Жўраев ва Марв вилояти ички ишлар бўлимининг муҳим ишлар бўйича масъули К.Чориев гуруҳ раҳбари. Гуруҳнинг мақсади Қароқумканал ноҳиясидаги оқ пахтага қора доғ туширган кимсаларнинг пўстинини силкитишдан иборат эди. «Дело» ҳақиқатан ҳам, ишкал. Чунки «Пахта иши» Марказий Осиёнинг аксар республикаларида чуқур илдиз отган бўлиб, анча-мунча терговчи ҳам калаванинг учини тополмасди. Пахта заводи раҳбарлари ҳам анойи эмас. Қоровулдан тортиб раҳбаргача гуруҳни бир чўқишда қочириши мумкин…\n-Калава учини заводдан эмас, балки у билан олди-берди қилаётган хўжаликлардан изласакчи?- таклиф киритди Ў.Жўраев.\n-Бунинг учун нима қилиш керак?- синчковлик оҳангида сўради гуруҳ раҳбари К.Чориев.\n-Завод ишини бир муддат тўхтатамиз. Хўжаликларнинг ҳисоб-китоб дафтарларини ўз ихтиёримизга олсак, менимча, иш осон кўчади,- деди Ў.Жўраев.\nШундай қилиб, Ў.Жўраев завод билан шартнома тузган тўққиз хўжаликда синчковлик билан иш бошлади. Бригадир, звено, тарозибонлар билан суҳбатлашди, тарозиларни ҳам кўздан кечирди, теримчиларни суҳбатга тортди. Ҳар бир даромад ва харажат накладнойлари, квитанциялар кўрилиб, асосий дафтарлар билан солиштирилди. Хўжалик масъуллари бу «ўжар» терговчи кўнглини «овлаш» мақсадида турли хийлаларни ишга солдилар. Лекин у адолат тантанаси учун қилган қасамёдига содиқ қолди, «таҳдид»ларга мардларча туриб берди. Натижада биргина «Қароқумканал» совхозида 1985 йили заводга топширилган пахтадан 400 тоннаси қўшиб ёзилгани ошкор бўлди. Бу қинғир иш билан завод ва совхоз раҳбарлари ўзаро тил бириктириб, 195 000 рубл ҳажмидаги маблағни ҳазм қилиб юборганлари кундай равшан эди. Албатта, кўзбўямачилик билан топилган текин пул ўз эгаларини жиноят курсисига етаклади, халқнинг олдида бошлари хам бўлди…\nБугунги мустақиллик замонида баъзан «Пахта иши» Москва уюштирган қалбаки кирдикорлар сифатида тасвирланади, нуфузли матбуот саҳифаларида Марказга тош отишади. Бу борада замона зайли билан «пўстини»ни ўзгартирган «билимдонлар»га Ўктам Жўраев қўшилмайди. Ахир, бу қинғир кирдикорларни ўз кўзи билан кўрди, жиноятчилар қилмишларига иқрор бўлдилар…\nЁки И.Шарипов фирмалардан бирига раҳбарлиги вақтида Спитамен ва Қайроққум ун заводлари билан ҳамкорликда 41.000.000 рублни ўзлаштиргани Ў.Жўраевнинг уйқусиз тунлари, оромсиз кунлари эвазига ошкор этилди ва жиноятчи 10 йил қамоқ жазосини олди.\nЎ.Жўраев ўз меҳнат фаолиятида Қистакўздаги мудҳиш ҳодисани ҳеч ёддан чиқаролмайди…\n…2007 йилнинг 11 октябрида вилоят ички ишлар бошқармасига вояга етмаган икки қизалоқ ваҳшийларча ўлдирилганлиги ҳақида шошилинч хабар келганида, у оператив гуруҳга раҳбарлик қиларди. Гуруҳ зудлик билан ҳодиса жойи – Қистакўзга етиб келди.16 ёшли Холида ва 12 ёшли Зуҳра Камол Хўжандий кўчасидаги 32-уйда ваҳшийларча…\nГуруҳ Бобожон Ғафуров ноҳиясидаги ҳамкорлари билан жиноятчилар изига тушди. Сабаб қотиллар Маҳкамовлар хонадонидаги катта маблағдаги тилла-зиракларни ўзлаштириб, йўлларига ғов бўлган мурғак қалблар умр риштасини узгач, «хотиржам» жуфтакни ростлаган эдилар.\n-Жиноятчилар узоққа боролмайдилар. Улар мардикорлар сафида бўлиши керак,- деди қатъий Ў.Жўраев.\nҲақиқатан ҳам, ноҳияда республиканинг турли минтақаларидан келиб ризқини териш учун мардикорлик қилиб юрганлар кам эмас эди. Мардикор бозори бир ҳафта давомида назорат остига олинди ва … Вахш ноҳиясида 1980 йили туғилган Нуриддин Оймаҳматов ва унинг маъшуқаси, Бохтар ноҳиясида туғилган (1978 йил) Манзура Абдуқодирова бу қонли жиноят сабабчилари эканлиги маълум бўлди. Маҳкамовлар хонадонини кўз остига олган бу қонхўрлар ўз режаларини амалга ошириб, ҳали ўн гулидан бир гули очилмаган икки ғунчани хазон қилдилар. Кўзларини қамаштирган олтин зираклар жилоси бир кундаёқ совун кўпигидай йўққа чиқди-ю, «севишганлар»ни панжара ортига олиб кетди…\nЎктам Жўраев Ватан манфаатлари йўлидаги фидойилиги сабабли, «СССР ички ишлар вазирлигидаги намунали хизматлари учун» ва «Россия ички ишлар вазирлиги билан ҳамкорлиги учун» медаллари билан тақдирланган. Шунингдек, Тожикистон Ички ишлар вазирлигининг иккита Ифтихорномаси, Тожикистон милициясининг 75 ва 80 йиллиги кўкрак нишонлари билан тақдирланган.\nЎ.Жўраев эришган барча муваффақиятлари, орттирган обрў-эътибори учун эл-юрт осудалиги йўлида, ҳатто, азиз жонини ҳам тиккан устозлари – полковниклар О.Ёқубов, Ҳ.Турсунов, М.Мўминов, В.Суслов ва С.Расуловлардан бир умр миннатдор. Яна халқу давлат, Ватан ободлиги учун жонини жабборга бериб хизмат қилган бобоси Жўра Расул, отаси Тожибой Жўраевнинг издоши сифатида уларнинг ишларини давом эттирганлигидан фахрланади. Нафақага чиққанидан кейин ота-бобоси ҳаёти билан келгуси авлодни таништириш мақсадида бел боғлади. Бу, албатта, осон эмас. Зеро, Ж.Расул билан ишлаган, уни кўрган кишилар деярли ҳаёт эмас. Чунки бобоси 1959 йили оламдан ўтган. Бунинг учун архив материаллар, қўлёзмаларни топиш керак.\nБугун Ўктам Жўраев тўрт фарзанд – икки қизу икки ўғилнинг отаси, тўққиз неваранинг суюкли бобожониси. Фарзандлар уйли-жойли бўлиб кетишган, икки ўғли – Шерали ва Собиржон милиция соҳасида, қизлари – Барно шифокор, Моҳина эса, хизматчи. Барчалари жамиятда ўз ўринларини топишган.\nУшбу мақолага сўнгги нуқта қўйилаётган кунларда нафақадаги подполковник Ў.Жўраев «Фидоиёни љовидон» китобини келтирди. Қаҳрамонимиз ниятига етибди. Яъни ўз аждодларини тарих саҳифасига муҳрлабди.\nБугун: 11-07-2020 10:17:36


"Динамо Москва" сафарда ғалаба қозонди\n4 февраль, 2019, 10:03 364\nТеглар:Волейбол | Sports.uz\n15-турда барча мезбонлар мағлуб бўлди\nВолейбол бўйича аёллар ўртасида Россия чемпионатининг 15-тур учрашувларида кутилмаган натижалар қайд этилди.\nЧемпоинатнинг дастлабки кунида "Енисей" ўз паркетида "Динамо Москва"га 0-3, "Уралочка" эса "Динамо-Казань"га 1-3 ҳисобид мағлуб бўлди. "Ленинградка" ҳам "Минчанка"га 2-3 ҳисобида имкониятни бой берди.\nКеча, 3 февраль куни ўтган "Динамо-Метар" ва "Сахалин" учрашуви 0-3 ҳисобида якунланди. Шунингдек, турнинг сўнгги кунида "Протон Саратов" – "Динамо Краснодар" 2-3, "Заречье-Одинцово" – Локомотив Калининград" 0-3 ҳисоби қайд этилди.\nСербиялик қизлар жаҳонда тенгсиз\nРоссиялик волейболчилар бронза медалини қўлга киритди\nРоссиялик ёшлар европа чемпионига айланди


Уч юз пуд ёки 3800 килограмм буғдойга сотилган китоб - Халқ сўзи\n11:26 16 Ноябрь 2020 Маданият\nЎтмишимиз бениҳоя бой. Ибратомуз воқеалардан огоҳ бўлмоқ учун унга бир қур назар ташлашнинг ўзи кифоя. Мана, Аҳмад Донишни олиб кўринг. 1826 йилда Бухорода туғилган бу инсон зеҳни ўткир ислоҳотчи, файласуф,шоир, муҳандис, астроном, педагог, хуллас, қомусий олим сифатида тарихда қолган. Хусусан, «Наводирул-вақое» («Нодир воқеалар») китоби унинг буюк маърифатпарвар эканидан дарак беради.\nЗеро, бу китобдаги олмос сўзлар худди ҳозиргина битилгандек , бугуннинг гапи бўлиб жаранглаб турибди. ”Ўғилларим, сизлар халқнинг ҳожатини чиқарадиган бир ҳунарнинг бошидан ушланглар... Илм олиб, ҳунар орттиришда ватандошларнинг ҳожатларини чиқаришни ният қилинглар” дея ёзади у. «Дунёда заҳматсиз роҳат, ташвишсиз неъмат топилиши мумкин эмас», деган ўлмас ҳикмат ҳам Дониш тафаккурининг маҳсули. Бундай сўзлар вақт ва замон олдида ҳеч қачон эскирмайди.\nХалқ орасида Аҳмад Махдум, Аҳмад калла номлари билан ҳам танилган Дониш яхшигина рассом, ажойиб наққош, меъмор бўлган. Тадқиқотчиларнинг билдиришларича, иқтидорига тан берган амир Насруллохон уни сарой бош меъмори вазифасига тайинлаган. Гўзал иншоот — Ситораи Моҳи Хоссанинг бунёд этилишида Дониш ўз ҳиссасини қўшган.\nЭътиборлиси, у моҳир хаттот сифатида ҳам танилган.Умар Хайём, Алишер Навоий, Фузулий, Бедил ва бошқа мутафаккирларнинг маънавий меросини қунт билан ўрганган ҳолда қўлёзма асарлардан нусха кўчириш ҳадисини олган. Табиийки, маҳорат билан китобаат қилинган асарнинг қадру қиммати янада ошган. Бунга Садриддин Айний шундай гувоҳлик беради: “Мен Аҳмад Махдум кўчириб, расм ва лавҳалар билан безаган бир "Юсуф ва Зулайҳо" китобининг уч юз пуд буғдойга сотилганини кўрганман”.\nУч юз пуд дегани бу 3800 килограмм буғдой эканини инобатга олсак, ўша кезларда китобнинг қадру қиммати жуда юксак бўлганини, китобни эъзозлаш, уни энг яқин дўст деб билиш азал-азалдан қон-қонимизга сингганини сезиш қийин эмас.


Xiaomi уч йил аввалги флагманини замонавий қилиб қайта чиқаряпти! - Terabayt.Uz\n«Хитойча Apple» бундан уч йил аввал ўзининг Xiaomi Mi 6 флагманини тақдим этганди. Биз унинг батафсил тавсифини, шунингдек, видеотавсифини эълон қилганмиз.\nЎҚИНГ: iPhone 7 Plus "ён эффектли" сурат олишда Xiaomi Mi 6'га қарши\nБугун – 2020 йилнинг 23 март санасида Xiaomi жамоатчилик билан алоқалар бўлими бошлиғи компания ушбу смартфонни янгиланган талқинда қайта тақдим этишини айтди.\n«Тасаввур қилинг, биз Xiaomi Mi 6’ни янгилаб чиқарамиз. Шакли ва ўлчамини сақлаб қоламиз, экранни ўйиб камера жойлаймиз, Snapdragon 7 ёки 8 сериясидаги процессор қўшамиз, NFC’ни сақлаб қоламиз... Сиз шундай смартфонни харид қилармидингиз?»\nXiaomi одатда бу каби сўровларни тегишли қарор қабул қилиниб бўлганидан сўнг ўтказади; сўровлар шунчаки анонс олдидан жамоатчилик эътиборини жалб этишга хизмат қилади. Шунга қарамасдан, унинг фанатлари бу гал ҳам қизғин муҳокама қилишяпти.\nЎҚИНГ: Xiaomi ва Redmi смартфонлари эгаларини компания аллақачон MIUI 12 тестига таклиф этяпти!\nТаниқли инсайдер Digital Chat Station тасдиқлашича, Xiaomi аллақачон ихчам смартфон прототипини тайёрлаб бўлган ва ҳозирда у техник текширувлардан ўтказилмоқда. Янги модел Xiaomi Mi 6 Classic Edition ёки Xiaomi Mi 6 Remastered Edition номи остида бозорга тақдим этилиши кутилмоқда.\nWeibo ижтимоий тармоғида эса аллақачон бу смартфоннинг илк рендер сурати ҳам пайдо бўлди. Унга кўра, корпуснинг орқа панели дизайни ўзгармайди – смартфон қўшалоқ камерани сақлаб қолади. Бироқ олд юзаси буткул бошқача – умуман ромсиз экран, ундаги тирқишга ўрнатилган селфи-камера, дисплейга интеграция қилинган дактилоскоп...\nТаъкидлаб ўтиш ўринлики, Xiaomi асосчиси Лей Цзюнь (Lei Jun) ҳам компания мухлислари орасида Xiaomi Mi 6 ҳали-ҳануз жуда оммабоп эканини бир неча бор таъкидлаган.\nЎҚИНГ: ТОП-10: Ишлатилса ҳам нархини кўп йўқотмайдиган смартфонлар\n#Mi 6 #Xiaomi #Xiaomi Mi 6 #Android смартфон #Xiaomi Mi 6 Classic Edition #Xiaomi Mi 6 Remastered Edition


Минг афсуски, баъзи бир болалар ота-онасининг хоҳишига қарши дунёга келишади. Бу факт уларнинг тақдирига таъсир қилармикан? Саволга жавоб топиш учун баъзи бир буюк ва машҳур инсонларнинг таржимаи ҳолига назар солсак, улар тасодифан ёки кутилмаган ҳомиладорлик натижасида таваллуд топишганлигига амин бўламиз.\nМашҳур америкалик ёзувчи Жек Лондон 1876 йилда Сан-Франциско шаҳрида дунёга келган. Унга туғилганида Жон Чейни деган исм қўйишган. Отаси Уильям Чейни ўз даврининг машҳур мунажжими бўлиб, Жек туғилгунга қадар онаси билан ажрашиб кетган. У буюк ёзувчининг туғилишига тиш-тирноғи билан қарши бўлган. Мусиқа ўқитувчиси бўлган онаси Флора Веллман унинг бундай талабидан кейин ўз жонига қасд қилмоқчи бўлган. Аммо тирик қолиб, дунёга шундай буюк ёзувчини ҳадя этган.\nФлора болали бўлганидан кейин болани буткул энага Женни Прентиснинг қўлига топшириб қўйиб, ўзига умр йўлдош қидириш билан овора бўлган. Ёзувчи энагаси билан умрининг охиригача дўст бўлиб қолган. Кичкинтой саккиз ойлик бўлганда Флора кўп болали, фуқаролар уруши қатнашчиси, хотини вафот этган Жон Лондонга турмушга чиқади. Тўйдан кейин Флора ўғлини ўзи билан олиб кетади, бола ҳам ўгай отаси каби Жон Лондонга айланади. Саккиз ёшга кирган Жон исмини Жекка ўзгартиради ва ҳаммадан уни шу ном билан чақиришларини талаб қилади.\nБуюк опера хонандаси, ноёб овоз соҳибаси Мария Каллас 1923 йилда Нью-Йоркда грек муҳожирлари оиласида дунёга келади. Уни Мария Анна София Кекилия Калогеропулу деб аташади, кейинчалик қисқартириб, Мария Калласс деб чақиришади. Қизча туғилишидан сал илгари уч ёшли акаси терлама касаллигидан вафот этади. Бу ғамдан эзилиб адо бўлган онаси яна ўғил туғишига умид қилади. Аммо Мария туғилгач, қиз туққанидан хафа бўлиб, тўрт кунгача уни қўлига олмайди, кўришни ҳам истамайди.\nМария болалигиданоқ онаси уни ёқтирмаганлигини сезган. Йиллар ўтган сари онасига бўлган нафрати ошиб борган, чунки онаси катта қизи Жеккига яхши, Марияга эса ўгайдек муносабатда бўлган. Мариянинг хотирлашича, онаси Жеккини “чиройли, ақлли, хушмуомала” деб эркалаган бўлса, Марияни “бақалоқ, қўпол, шабкўр, одамови” деб атаган. Онасининг бу таърифларига Мариянинг ўзи ҳам ишониб қолган.\nМария олти ёшга тўлганда, уни машина босиб кетади. У ўн икки кун мобайнида комада ётади, мўъжиза туфайли тирик қолади. Шундан кейин ҳам онасига бўлган муносабати ўзгармайди. Қизидаги ноёб истеъдодни сезган онаси жон-жаҳди билан унинг қобилиятини ривожлантиришга ҳаракат қилади.


СПИКЕР | Ҳуқуқбон Толиб ЁҚУБОВнинг блоги\n“Журналист Комилжон Шамсиддин таниқли давлат ва жамоат арбоби Шавкат Йўлдош билан суҳбат уюштирди. Унинг матни ЎзА томонидан эълон қилинди” [www.kun.uz сайтидан иқтибос – Толиб Ёқуб]. Мен қуйида ўша матнни, исм-шарифларни миллийлаштирган ҳолда, тўлиқ келтирмоқдаман.\nЎзбекистон парламентининг мустақиллик давридаги илк раҳбари бўлган Шавкат Йўлдош суҳбат давомида нега сиёсатдан кетгани ҳамда бугунги ўзгаришлар ҳақида ҳам гапириб ўтди.\n“Ўзим кетганман. Кўп одам, ҳатто яқинларим ҳам, қандай қилиб шу даражадаги лавозимдан ўз хоҳишига кўра кетиш мумкин, дея, ишонмайди. Лекин бу рост. Саломатлигим важидан, ўзим ариза бериб кетганман. 33 ёшимда инфаркт бўлиб, икки ой реанимацияда ётганимдан сўнг, Худо жонимни қайтариб берган. Асорати билинарди. Ахир, тасаввур қилинг – ўша сиз айтган “ўтиш даври”да кун бўйи, кечки соат 10-11 гача ишлайсиз. Кечаси уйга бориб, дам олиш ўрнига бир қулоч қонун лойиҳалари ва турли ҳужжатларни тонггача кўриб чиқасиз, эртасига яна сессия давом этиши керак. Хуллас, шу тахлит, ўзим ишдан кетганман…\nТаскин шуки, Ўзбекистондек давлатнинг мустақил бўлиши ҳақидаги ҳужжатга имзо чекиш менинг пешонамда бор экан, Оллоҳ менга шуни насиб қилган экан. Бу – менга ҳаётнинг берган мукофоти, шараф. Тарихни юз йилдаям, минг йилдаям ҳеч ким ўзгартира олмайди: Конституция, қонунлар ўзгариши мумкин. Аммо “Ўзбекистон мустақил бўлди” деган ҳужжатни ҳеч ким ўзгартира олмайди”, – деди Йўлдош.\nЖурналист К.Шамсиддинга Олий Мажлис спикери Ш.Йўлдош интервью бермоқда [Толиб Ёқуб изоҳи]\n“Саломатлигим сабабли сиёсатдан сал вақтлироқ кетганимга афсус қиламан. Яна бир гапни айтай. Мустақилликнинг 1 йиллик байрамида қатнашганман, Президент билан ёнма-ён ўтирганмиз. Аммо ишдан кетганимдан сўнг, пастдагилар “бирор гап бўлди шекилли” деб ўйлашганми, бирор марта бўлсин, мени байрамларга чақиришмаган. Энди буни қаранг-ки, “Ўзбекистон мустақиллиги ҳақидаги ҳужжатга имзо қўйган одамни нега Мустақиллик байрамларига таклиф қилишмайди”, дея ҳайрон бўласан. Бу ҳаётнинг паст-у баланди кўп экан-да…\nАксинча, Совет Иттифоқини қулатган, абгор қилган жиҳатнинг илдизи ҳам – янги келган раҳбар ўзидан олдингисига лой чаплаши, бировининг қилган ишларини иккинчиси оёғини осмондан келтириб ташлашига бориб тақалади. Хурсанд бўлганим – бизда Ислом Каримнинг номи булғанмади. Аксинча, хотирасига ҳурмат бажо келтирилмоқда, номи абадийлаштирилди. Президент Шавкат Мирзиёга қойил қолдим, мардлик қилди. Аслида бу – бизнинг келажагимиз учун жуда яхши замин. Агар ўзим Ислом ака билан бирга ишлаган даврни мисол қилиб оладиган бўлсам (ҳарқалай, беш йил ёнма-ён ишлаганман), И.Каримнинг Ўзбекистон учун қилган ишлари Мао Цзедундан ҳам кўра тош босади, яъни 80 га – 20…\nУмуман олганда, бугун зўр ўзгаришлар бўлмоқда, Ўзбекистоннинг ажойиб келажагига замин яратилмоқда. Ҳаммамиз Президент Ш.Мирзиёга елкадош бўлиб, кўмак беришимиз лозим!..”, – дея айтиб ўтди Ўзбекистон парламентининг илк раҳбари. /Интервью тугади/.\nҚуйида муҳтарам ўқувчиларга Ўзбекистон Республикаси парламенти спикери Шавкат Йўлдош ҳақида Олий Мажлис депутати Жаҳонгир Маматдан эшитганим бир воқеани айтиб бермоқчиман. 1993 йил Туркияда уюштирилган бир халқаро конференцияда Ўзбекистондан бир неча одам [борган одамлар сонини эслай олмадим – қаричилик] иштирок этди – улар орасида мен ва Шавкат Йўлдош спикерлик қилган даврдаги Олий Мажлис депутати Жаҳонгир Мамат бор эдик. Тошкент-Истамбул йўналишида учаётган самолётда иккаламиз ёнма-ён ўтирган ҳолда кетдик. Йўл узоқ – иккаламиз турли мавзуларда гаплашиб кетдик. Мавзуларнинг бири президент саройида, Жаҳонгир Мамат кўзи ўнгида, содир бўлган бир воқеага бориб тақалди ва у кула-кула ўша воқеани гапириб берди. Ҳикоянинг буёғи Жаҳонгир Мамат тилидан ёзилади:\nМен бир иш билан президент саройига бордим. Менга керакли мулозим йўқ экан. Унинг котибаси менга: “Кутиб туринг, яқин орада келиб қолишлари мумкин” деди. Анча кутдим – менга керакли мулозимдан дарак бўлмади. Зерикдим. Кабинетда котиба ва менлан бошқа одам йўқ – менга ноқулай бўлди. Коридорга чиқиб кутишга қарор қилдим. Коридорда турган жойим шундоқгина президент кабинети ёнида экан. Бир пайт президент кабинети эшиги кескин очилди ва кабинетдан Шавкат Йўлдош мен томон югуриб чиқди. Орадан секунд ўтар-ўтмас Шавкат ака орқасидан Ислом Карим югуриб чиқди – у нуқул “онангни …”, “отангни …” дея сўкиб Шавкат акани қувиб борарди. Уларнинг иккаласт ҳам менинг ёнимдан – бири қочган, иккинчиси қувган ҳолда – ўтишган бўлса-да, менга умуман эътибор қилишмади.\nҚизиғи, Ислом ака чаққон, бизнинг бошлиғимиз даббароқ бўлса керак, президент ҳар 3-4 метрда спикеримизга етиб олар ва ўнг оёғи билан унинг думбасига тепарди. Шу “қувди-қочди” коридорнинг охиригача давом этди. Коридорнинг охирида лифт бор эди. Ўша пайтда, икки раҳбар – бири орқасидан тепки еб, иккинчиси биринчисининг думбасига тепиб бораётганда, кутилмаганда, коридорга лифтдан бир одам чиқди. Анашу нарса Шавкат акани қутқариб қолди: ўзингиз биласиз, лифт эшиги очилгач, у дарров ёпилмайди – у 3-4 секунд очиқ туради. Ҳалиги одам лифтдан чиққанда Шавкат ака салкам лифтга яқинлашган, Ислом ака эса ундан 3-4 метр орқада эди. Шавкат ака зудлик билан лифтга киргач, лифт эшиги ёпилди, шекилли, лифтга етиб борган Ислом ака коридорда туриб қолди. Лифтдан чиққан одам ҳам ҳеч нарсани тушунмади, шекилли – у ҳам коридорда туриб қолди. Ислом ака унга қарагани ҳам йўқ – президент сўкинганича орқага қайтди. У менга яқинлашгач: “Жаҳонгир, бу аблаҳлар бизнинг айтганимизни эмас, ўз билганини қилади” деди-да кабинетига кириб кетди. /Жаҳонгир Мамат ҳикояси тугади/.\nПрезидентдан кейин давлатнинг 2-чи мулозими ҳисобланган парламент спикери давлат бошлиғининг тепкисини “еган” Ҳар қандай эркакда эркаклик ғурури бўлиши керак. Савол: Шундай бўлса, нечун спикер уни кўкларга кўтариб мақтамоқда? Жавоб: Спикер ўша пайтда, думбасидан президентнинг тепкисини олганда, бир умрга қўрқиб қолган – ўша қўрқув ҳанузгача ўз “ҳунарини” кўрсатиб турибди! Бошқача тушунтириб бўлмайди! Жаҳонгир Мамат АҚШда яшаётганига камида 20-22 йил бўлди. Менинг юқорида ёзганимга ишонмаган одам Жаҳонгир Мамат билан боғланиб: “Толиб ака ёзган гап ростми, ё ёлғонми?” дея сўраши мумкин.\n(Тамом) 28 апрель, 2019 йил;


12:13 05 Август 2020\n15:01 09.07.2018 Ҳавола олиш\nЎзбекистон клублари футболчиларга кўтарма пуллари бермайди.\nТОШКЕНТ, 9 июл – Sputnik. Ўзбекистон клублари футболчиларга кўтарма пуллари бермайди. Бу ҳолат 2019 йил учун тузиладиган шартномаларда ўз ифодасини топади, деб маълум қилди Ўзбекистон футбол ассоциацияси матбуот хизмати.\nТаъкидланишича, ЎФА биринчи вице-президенти Умид Аҳмаджонов топшириғига кўра, давлат томонидан молиялаштирилаётган клубларнинг штат жадвали ҳамда инфратузилмасини тартибга келтириш ишлари бошланган ҳамда кўтарма пуллари масаласи бунда алоҳида ўрин тутади.\nИмтиҳонлардан ўта олмаган ҳакамлар Суперлига ва Про-лига ўйинларидан четлаштирилди\n“Ҳали бир ишни қойил қилиб қўймаган футболчининг клубга келмай турибоқ миллионлаб пул талаб қилишини тушуниш қийин. У ўз савиясига қараб ойлик-маош ёки меҳнатлари эвазига мукофот пулларини талаб қилиши мумкин. Шу вақтгача унинг қуруқ савлатига берилган пул эндиликда футболчини тарбия қилган футбол мактаблари ҳамда мураббийларига йўналтирилади. Бу ўз навбатида болалар футболида фаолият олиб бораётган мураббийларни сифатли футболчиларни етиштиришга бўлган интилишини кучайтиради”, — деб айтган Умид Аҳмаджонов ЎФА ҳамда ПФЛ раҳбарияти билан учрашувда.\nМатбуот хизматининг билдиришича, айни вақтда Ўзбекистонда кўплаб клублар давлат корхоналари томонидан рағбатлантирилади.\n“Қолаверса, кўтарма пулларини бериш тартиби бир қатор шубҳаларга сабаб бўляптики, бунинг орқасидан футболчи ҳамда манфаатдор томон молиявий ютуққа эришиши мумкин. Бироқ футбол ҳам, клублар ҳам ривожланиб қолмаяпти. Эндиликда футболчилар қилган меҳнати учун ва албатта ютуғи учун рағбатлантирилади. То футбол клублари хусусийлашиб, ўртада соғлом рақобат вужудга келмагунига қадар, кўтарма пули тушунчаси унутилади”, дейилади хабарда.\nУмид Аҳмаджоновнинг сўзларига кўра, “Айниқса, бир йиллик, ярим йиллик бўлган легионер футболчилар учун берилаётган кўтарма пуллари ачинарли. Келади, миллионни чўнтагига солади, ўйнаса ўйнади, ўйнолмаса индамай қайтиб кетаверади”.\n“Бизга боқиманда клубларнинг қуруқ савлати керак эмас. Давлат уларга суянч бўлаётганидан фойдаланиб, ўз келажаклари ҳақида қайғуришсин. Ўша савиясиз легионерлар бугун бор, эртага йўқ. Академия ёки стадионлар эса ўзимизга қолади, футболимиз ривожи учун хизмат қилади”, — деган Умид Аҳмаджонов.


Отанинг ўрнини ким эгалламоқда? – ТАФСИЛОТ\nМулоҳаза 690 марта кўрилган\nОтанинг ўрнини ким эгалламоқда?\nБолангиз нечанчи синфда ўқишини биласизми, ўзи?!\nОта – оила устуни. Устунсиз бино омонат бўлгани каби, оила бошлиғисиз хонадонни ҳам бутун, деб айтолмаймиз. Лекин бугун ана шу устунларимиз қанчалик мустаҳкам? Улар оила бошлиғи, улкан таянчи эканини ҳис қиляпдими?\nКелинг, замонавий ота образини четдан кузатайлик: оёғида шиппак, эгнига тор футболка-ю шортик кийиб, лабига сигарет қистирганча, уст-бошига гард юқтирмаслик учун гўёки омонат ҳаракат қилаётган эркак. Ана шу сахт-сумбат биз тасаввур қилган ва билган тўлақонли ота образини қанчалик очиб бера олади? Ёки унга қанчалар мос?\nОта фарзандларига ибрат бўлиши учун, аввало, намунали эр бўла олиши лозим. Энди бугунги куннинг айрим оталари қиёфасига разм солсак: хотини рўзғор қилиб келса, бунга табиий ҳол деб қарайди; ўзи ишламай, аёлининг топиб келганига қараб туришдан ҳечам хижолат тортмайди; оилада ниманидир ҳал қилиб, қарор қабул қилишга келганда, секингина ўзини четга олади…\n«Ана, онанг билан ҳал қил!». «Отанг нимани ҳам биларди?..» Бундай гапларни эшитган болалар бора-бора отасига умуман мурожаат ҳам қилмай қўяди. Қарабсизки, оилада ҳукмронлик ўз-ўзидан онага ўтади. Баъзи оталар учун болалар билан суҳбатлашиш, уларни ҳунарга ўргатиш, кундалик, дарсларини назорат қилиш кабилар «майда иш» ҳисобланади. Балки, шунинг учун ҳам бугун мактабдаги синф мажлисларига оталарнинг бормаслиги одатга айлангандир. Машҳур қизиқчимиз куюниб гапирганидек, ҳатто ўғлининг қайси мактаб, қайси синфда ўқишини билмайдиган оталар ҳам йўқ эмас.\nУйда, боғчада, мактабда фақат онаси, боғча опаси ёки устози билан маслаҳатлашиб улғайган бола, йигит ёшига етиб, уйланганидан сўнг ҳам аёли томонидан бошқарилишга осон кўникади. Нафақат кўникади, балки шунга эҳтиёж сезади. Бу эса оила таназзулига етаклайдиган йўлдир.\n– Ота оилада энг тўрда, марказда турувчи султон бўлиши зарур, – дейди психолог Зебинисо Аҳмедова. – Ҳар бир мамлакат раҳбар-етакчига муҳтож бўлганидек, ҳар бир оилада бошлиққа эҳтиёж бор. Унинг айтгани буйруқ, унинг мавқеи бошқаларникидан кўра энг баландда туради. Агар оилада эр ўз ўрнини эгаллай олмаса, бу ўринга бошқалар даъвогарлик қилади. Бу эса оила султонини йўқотишига, айни вақтда отанинг ҳеч кимга кераксиз мавқега тушиб қолишига сабаб бўлади. Қарабсизки, бу оилада улғайган йигитлар ҳам аёлнинг чизган чизиғидан чиқмай, ўзлари оилали бўлганларидан кейин ҳам бу «анъана»ни давом эттирадилар.\nҲозир айрим ёш оилаларда янада бошқачароқ вазиятни кузатиш мумкин. Аёллар фарзандлари олдида ҳам эрини жеркиб гапиради, ҳар икки гапнинг бирида эрини ношудликда айблайди. Эр эса бошини қуйи эгганча ўз хаёлларига асир бўлиб жим тураверади. Чунки бу эр дегани икки оғиз сўз айтса, учқундан аланга чиқиб, жанжалга айланишини, жуда кўп нарсалар юзга солинишини яхши билади.\nАёлининг овози эркакникидан юқори чиққан хонадонда отанинг ўрни тобора кичрайиб бораверади. Оқибатда эса, аёлининг кўзига қараб, унинг кўрсатмасисиз бирор иш қилолмайдиган, журъатсиз оталар кўпаймоқда.\n– Эркак киши кўчанинг одами, доим ҳам уйдаги гап-сўздан хабардор бўла олмайди, – дейди тўрт келинга қайноналик қилаётган Мунаввар ая. – Оила боши кўчадан уйга қадам қўйганида баҳри дили очиладиган, кўнгли равшан тортадиган бўлиши керак. Эрининг келишига гап тайёрлаб, хонадоннинг ҳамма икир-чикирларигача эрига айтиб, йўқ жойдан муаммо пайдо қиладиган аёлларимиз ҳам, афуски, учраб туради. Бу одат бориб-бориб эркакни уйдан бездиради. Фарзандларим ёшликдан отасидан ҳайиқиб туришади. Улар қилган айрим хато-камчиликларни ўзим беркитиб, силлиқлаб отасига тушунтираман. Шу боис ҳам болаларнинг хаёлида «Отам нима деркин» деган ўй туради. Ҳар бир қадамини, қилаётган ишини отасининг тарозисига солиб кўришади. Отаси доим ҳам уларнинг ишларини синчиклаб сўрамаслиги мумкин, бироқ менинг ўзим уларга дадасининг «позиция»сини эслатиб тураман. Ҳамма оилада ота ҳукмрон бўлса, ўша хонадонда барака ҳам бўлади.\nКузатишларга кўра, аёл томонидан муттасил бошқарилган бола, йигит ёшига етганида ҳам ҳамма нарсани оилада она ҳал қилсину, эркак телевизор кўриб ётаверсин, деган фикрда бўлади. Минг афсуски, мудом аёллар устунлигини кўрган йигитларда аёлларга хос айрим хусусиятлар, – майдагаплик, ғийбат, мол-дунёга ўчлик, ўзига зеб бериш кабилар кўзга ташланмоқда.\nЯқинда қўшнимиз йиғлагудек бўлиб гапириб қолди:\n– Қизимнинг туғилган кунига 1,5 миллион сўмга кир ювиш машинаси харид қилгандим. Энди куёвим кир ювиш машинасини кўриб, буниси бўлмайди, бошқа русумдагисига алмаштириб келишсин, деяётганмиш. Дўкондагилар алмаштириб берса-ку хўп-хўп, агар алмаштирмаса, яна бошқатдан янги сотиб оламан-да…\nАёл молпараст куёвидан аччиқланса, унга ҳеч нима деёлмайди. Аммо куёв султон номига муносиб иш қиляпдими? Умуман, оталар ўз мавқеида, ўз ўрнидами? Ахир тўрдаги ўрин ҳеч қачон бўш турмайди-ку!


Uniti One: тирбандликдан қўрқмайдиган электромобиль - Terabayt.Uz\nШвециянинг Team Uniti стартапи Uniti One деб номланувчи ихчам электромобилни тақдим этди. Янги қурилма тирбанд кўчаларда жуда асқотади ва тез кунларда Швеция шаҳарлари кўчаларида пайдо бўлади.\nМашинанинг габаритлари 2,91×1,428×1,275 метр ва оғирлиги 450 кг. Uniti One ҳайдовчи ва йўловчи учун иккита ўриндиқ, шунингдек, 22 кВтч сиғимга эга аккумулятор билан таъминланган. Яратувчиларнинг айтишича, машина бир қувватлангандан кейин 300 километрлик масофани босиб ўта олади. Митти электромобилчанинг тезлиги соатига 130 километрни ташкил этади. Машинанинг корпусида хавфсизлик тугмалари бор, машинанинг ўзи эса худди самолётларга ўхшаб рул жойстики билан бошқарилади. Ўртада дисплей жойлашган бўлиб унжа ҳайдовчи учун зарур бўлган маълумотлар акс этиб туради.\nФутуристик митти электрокар Uniti One аллақачон синовдан ўтган ва автобозорни забт этишга шай бўлиб турибди. Электр қуввати билан юрадиган ушбу янги ҳаракат воситасининг қайси санада чиқиши номаълум. Аммо конструкторлар машина 2019 йилнинг бошида сотувга чиқишини таъминламоқчи эканини айтишмоқда. Қолаверса, хабарда янги электрокар мақбул нархларда харидорларга таклиф этилиши ҳам маълум қилинган.\nЎҚИНГ:Бу технология қудратли нефт саноатини инқирозга учратади\n#стартап #электромобил # Team Uniti #Швеция


Тиббиёт соҳасида сезиларли даражака катта ислоҳотлар амалга оширилмоқда. Аммо муаммолар ҳам тўла тугагани йўқ.\nБиргина одамларга энг яқин, энг кўп мурожаат қилинадиган жой —поликлиникаларни олайлик.\nПарламент қуйи палатаси Фуқароларнинг соғлиғини сақлаш масалалари қўмитаси томонидан юртдошларимизни ўйлантирадиган масала — кундузги стационарлар фаолияти атрофлича таҳлил қилингани замирида ана шу саволларга жавоб топиш истаги устувор бўлди.\nЭътибор берайлик, қишлоқ врачлик пунктида агар койка сони 20 та бўлсагина 1 ставка кундузги бўлим шифокори ва ҳамшираси ажратилади.\nХўш, қишлоқ жойда 20 та койкага қанчалик зарурат бор?\nҲудудларда ўтказилган ўрганишларда тиббиёт муассасасида хона сони кўп бўлмагани сабабли, имкон даражасида 8 та ёки 10 та койка ташкил қилингани, аммо бунинг учун штат 0,5 ставка ажратилгани кузатилмоқда. 0, 5 ставкада ишлайдиган ходимнинг иш вақти эса, 3 соат дегани...\nХуллас, бу йўналишда депутатларнинг кўплаб эътирозлари, таклифлари бор.\nБундан ташқари, қўмитада патронаж хизмати ҳолати ҳам таҳлил қилинди.\nАҳоли орасида касалликларни эрта аниқлаш ва олдини олишда аҳолининг мақсадли патронаж, профилактик кўриклар билан қамраб олиниши муҳим ўрин тутади. Бу хизмат асосан, умумий амалиёт шифокори ва патронаж ҳамшираси томонидан амалга оширилади.\nУмумий амалиёт шифокори кунига олти фуқарони уйига бориб кўриши белгиланган. Хўш, агар муассасада бир нафар шифокор фаолият юритса, бу пайтда поликлиника, ҚВПга келган беморларни ким қабул қилади?\nСаволга аниқ жавоб йўқ...\nШулардан келиб чиқиб, ушбу масалалар қўмитанинг келгуси ҳафтада ўтказиладиган кенгайтирилган йиғилишида кўриб чиқилиши режалаштирилмоқда.\nХўш, мазкур муаммолар юзасидан Сиз қандай фикрдасиз, азиз юртдош?


Россия элчиси Захарованинг баёнотидан кейин Руминия ташқи ишлар вазирлигига чақирилди | Qalampir.uz\nРоссия элчиси Захарованинг баёнотидан кейин Руминия ташқи ишлар вазирлигига чақирилди\nОлам\t12 Июнь 20:30 6185\nРуминия пойтахти Бухарестда Россия элчиси Валерий Кузмин ташқи ишлар вазирлигига чақирилди. Бунга Россия Ташқи ишлар вазирлиги вакили Мария Захарованинг Руминиянинг миллий мудофаа стратегияси ҳақидаги баёноти сабаб бўлган. Бу ҳақда РИА Новости хабар берди.\n"Руминиянинг миллий мудофаа стратегиясида Россия Федерациясининг эсга олиниши ажабланарли эмас. Чунки бу сўнгги йилларда Россия томонининг қилинаётган хатти-ҳаракатларининг натижасидир" дейди Руминия Ташқи ишлар вазирлиги Матбуот хизмати.\nТашқи ишлар вазирлиги, шунингдек, янги мудофаа стратегияси Руминиянинг НАТО ва Европа Иттифоқига аъзо давлат мақомида акс эттиришини ва "Руминиянинг Евро-Атлантика қадриятлари ва халқаро ҳуқуққа нисбатан олдиндан айтиб бўладиган сиёсати" эканлигини таъкидлади.\nБундан олдинроқ, Президент Клаус Ёханнис бошчилигидаги Руминия Олий Мудофаа Кенгаши мамлакатнинг 2020-2024 йилларга мўлжалланган миллий мудофаа стратегияси лойиҳасини маъқуллаган. Унда Россия ҳам таҳдидлар рўйхатида эслатиб ўтилган. Бунга жавобан Захарова, расмий Бухарестнинг Россияни миллий таҳдидлар рўйхатига киритишига АҚШ ва НАТОнинг Қора денгиздаги фаоллиги кучайиши сабаб бўлганини айтиб ўтган.\nЭслатиб ўтамиз, Захарова Ўзбекистонда давлат идораларида ишнинг давлат тилида юритилмагани учун жаримага тортишни кўзда тутувчи қонун лойиҳаси ҳақида гапириб ўтган эди. Шундан сўнг, Захарова ўзбекистонликларнинг танқидига дучор бўлган. Хусусан, Мария Захарованинг Ўзбекистоннинг ички ишига аралашувига депутатлар Акмал Бурхонов ва Елена Компольщик ҳамда Маданият вазири Озодбек Назарбеков муносабат билдирганди.\n11 Июль 20:11 48498\n11 Июль 21:50 38260\n12 Июль 16:08 31845\n13 Июль 08:33 29470\n12 Июль 23:40 20780


Наманган вилояти касаба уюшмалари ташкилотлари Бирлашмасининг расмий сайтиМАҚСАД — ЮРТ МАНФААТИГА ХИЗМАТ ҚИЛИШ from\nМАҚСАД — ЮРТ МАНФААТИГА ХИЗМАТ ҚИЛИШ\n“Йилнинг энг фаол ёш озиқ-овқат саноати ходими” танлови Наманган вилоятида кенг жамоатчилик ҳамкорлигида, иштирокчилар фаоллигида ўтказилди.\nТанлов Низомига асосан май-июнь ойларида I-босқич корхона, ташкилот ва муассасалар ўртасида бўлиб ўтди. Унда тармоқ тасарруфидаги 172 та ташкилотдан 187 нафар ташаббускор, изланувчан ёшлар иштирок этишди.\nБугунгача вилоятнинг барча туманларида II-босқич мусобақалари бўлиб ўтиб, унда 64 та корхонадан 73 нафар ёш ходим иштирок этди.\nБўлиб ўтган мусобақаларда муваффақиятли иштирок этган 12 нафар ёшлар вилоят босқичида куч синашишди. Қизиқарли ўтган мусобақада “Ўзозиқовқатсаноат” холдинг компанияси тасарруфидаги “Наманган-Нестле” МЧЖ ходими Жамшид Қаюмов 1-ўринни, “Учқўрғон ёғ” АЖ ходими Ақлбек Боқиев 2-ўринни, Чуст туманидаги “Баймоқ” агроиқтисодиёт касб ҳунар коллежи экология фани ўқитувчиси Шаҳлохон Мамадалиева 3-ўринни эгаллади.\nФаолиятим давомида кўплаб танловларда, ижтимоий лойиҳаларда қатнашишга тўғри келган, — дейди Жамшид Қаюмов. — Бироқ бугунгидек масъулиятни зиммага олиш кишига айрича ҳаяжон бағишлайди. Чунки бугун ўзим учунгина эмас, аввало, корхонам, қолаверса, АСМ ходимлари Наманган шаҳар кенгаши шаъни учун ҳаракат қилдим. Насиб бўлса, кейинги босқичларда ҳам юзимизни ёруғ қилишга эришаман. Энг асосий мақсадимиз эса, юртимизни янада гуллаб-яшнатиш, тараққиётнинг янги босқичига олиб чиқишга ҳисса қўшишдир.\nБарча иштирокчиларга тармоқ вилоят Раислар Кенгашининг фахрий ёрлиқлари ҳамда туман Кенгашларининг эсдалик совғалари топширилди/\nАСМ ходимлари касаба уюшмаси Республика кенгашининг Наманган вилоятидаги масъул ташкилотчиси


Ўзбекистонда айрим кўзи ожизлар иш йўқлиги сабабли бозорларда машшоқлик билан кун кечиришга мажбур бўлмоқда.\nЧустлик ихтирочи Набижон Жўнаев очлик эълон қилди\nЧустлик 63 ёшли Набижон Жўнаев ернинг мелиоратив аҳволини яхшиловчи, ишлов бериладиган ер қатламини тошлар, илдизлар ва бошқа зарарли аралашмалардан тозаловчи машина ихтиро қилиб, патент олган эди.\nАммо Жўнаев вазирликдан шартномада кўрсатилган ҳақини ололмади.\nАйни пайтда ихтирочи тупроқ тозаловчи машинасини Қишлоқ ва сув хўжалигидан қайтариб олиш учун хўжалик судига ариза берди.\nСуд ихтирочи талабини инобатга олмади. Озодликнинг "Эркин микрофон"ига гапирган Жўнаев адолатсизлик боис очлик эълон қилганини билдирди:\n- Мақсад техникани қайтариб олишда. Ë маблағни берсин, ë техникани берсин. Қишлоқ хўжалиги ерларидаги тошларни тозалаб, нима қилишга патентларни олганмиз. Наҳотки интеллектуал мулк нимамизни қайтариб ололмасак? Ўзбекистон шунчалик бедарвоза бўлиб кетганми? Мен ҳайронман бу хўжалик судининг раисига ҳам, нимасига ҳам. Ваъда бердилар "кўриб чиқамиз" деб. 8 йилдан бери сарсон қилади. Булар қанақа одам? Виждон деган нарса борми уларда? Ҳозир ўтирибман бир кундан бери. Шу ердан кетмайман. Қачон ҳал қилса, кейин кетаман. Очлик эълон қилганман, дейди чустлик ихтирочи Набижон Жўнаев.\nИш йўқ, фақат нафақага қараб қолганмиз\nдейди Сурхондарëнинг Сариосиë туманида яшовчи 50 ёшли кўзи ожиз тингловчимиз Жўрақул Соҳибназаров.\n“Иш йўқ. Илгари кўзи ожизлар учун шолча тўқийдиган, трансформатор ўрайдиган кичкина цехлар бор эди. Ҳозир фақат нафақага кунимиз қолган”, дейди Жўрақул ака.\nАйни пайтда суҳбатдош 3 декабр – халқаро ногиронлар куни муносабати билан туман ҳокимияти ўтказган тадбирда қатнашиб совға олганидан мамнун.\n- Бугун байрамимиз муносабати билан ҳокимият томонидан тадбир бўлди. Тақдирлашди ҳокимиятдан келиб. Ҳар ҳолда, чидаса бўлади, ëмон эмас. Фақат биз пенсиядамиз. Иш йўқ. Ҳозир ҳамма жой ëпилиб кетган-ку. Просто ëрдам беришмайди, ëрдам йўқ-да, дейди Сурхондарëнинг Сариосиë туманида яшовчи Жўрақул Соҳибназаров.\n3 декабр – Халқаро ногиронлар куни аҳолининг кўмакка муҳтож қатлами, имконияти чекланган инсонларга моддий ва маънавий ёрдам бериш, улар жамиятда ўз ўрнини топиши учун кўмаклашишга чорлаш, бир-биримизга меҳр-мурувват кўрсатишга ундаш рамзи сифатида нишонланиб келинади.


Евроиттифоқ Трампнинг Эрон бўйича баёнотига қандай муносабат билдиради?\nЕвроиттифоқ АҚШ президенти Дональд Трампнинг Эрон билан ядровий битим бўйича баёноти оқибатларини баҳолаб чиқади. Бу ҳақда Европа ташқи сиёсат хизмати баёнотида айтилади.\nЕИ мамлакатлари Трампнинг баёнотига баҳо бериш учун ўз ҳаракатларини мувофиқлаштириш ниятида эканликларини маълум қилишди, бироқ, Қўшма кенг кўламли ҳаракатлар режасига риоя этишларини ҳам билдиришди.\n«ЕИ АҚШ президенти Дональд Трампнинг бугунги баёнотини эътиборга олади. Биз биринчи навбатда Е3 ва ЕИнинг бошқа давлатлари билан бу баёнот ҳамда унинг оқибатларини биргаликда баҳолаш учун ҳаракатларни мувофиқлаштирамиз», - дейилади хабарда.\nАввалроқ, АҚШ президенти Дональд Трамп Эрон баллистик ракеталар яратиш ва уларни синовдан ўтказиш ишлари олиб бораётгани учун унга қарши санкцияларни кучайтиришга чақирганди.


Жаҳон банки 2021 йилда Ўзбекистон ЯИМи ўсиш даражасини 4,8 %да сақлаб қолди - 09.06.2021, Sputnik Ўзбекистон\nЖаҳон банки 2021 йилда Ўзбекистон ЯИМи ўсиш даражасини 4,8 %да сақлаб қолди\nЎзбекистон иқтисоди ривожланишига - дунё иқтисодининг тикланиши билан боғлиқ муаммолар ва миллий вакциналаш компанияси сустлиги халал бериши мумкин – Жаҳон... 09.06.2021, Sputnik Ўзбекистон\nТОШКЕНТ, 9 июн – Sputnik. Жаҳон банки 2021 йилда Ўзбекистон ЯИМи ўсиш даражасини 4,8 %даражада бўлишини прогноз қилмоқда. Банк хулосасига кўра, Ўзбекистонда пандемияга қарамасдан иқтисодий барқарорлик ва ўсиш сақланиб қолишида "ҳукумат томонидан қабул қилинган ислоҳотлар дастури" ҳам ўз ҳиссасини қўшган, дейилган ҳисоботда. Шунингдек нуфузли муассаса Ўзбекистон иқтисодий ривождланишига “дунё иқтисодининг тикланиши билан боғлиқ муаммолар ва миллий вакциналаш компанияси муваффақиятига ҳам боғлиқ” дейилган хабарда. Эслатиб ўтамиз, бир неча ой муқаддам Ўзбекистон ҳукумати томонидан 2021 йилда республикада иқтисодий ўсиш даражаси 5,1 % даражасида бўлиши мумкинлиги хабар қилинган эди.\nжаҳон банки, ўсиш\n© Sputnik / СтрингерШтаб-квартира Всемирного банка в Вашингтоне\nЎзбекистон иқтисоди ривожланишига - дунё иқтисодининг тикланиши билан боғлиқ муаммолар ва миллий вакциналаш компанияси сустлиги халал бериши мумкин – Жаҳон банки.\nТОШКЕНТ, 9 июн – Sputnik. Жаҳон банки 2021 йилда Ўзбекистон ЯИМи ўсиш даражасини 4,8 %даражада бўлишини прогноз қилмоқда.\nМаълумот учун, Жаҳон банки барча учун иқтисодий жиҳатдан ўта мураккаб бўлган 2020 йилда Ўзбекистон ЯИМи 1,6 %га ўсганини ва 2022 йилда ҳам 5,5 %га ўсиши кутилаётганини прогноз қилган эди.\nБанк хулосасига кўра, Ўзбекистонда пандемияга қарамасдан иқтисодий барқарорлик ва ўсиш сақланиб қолишида "ҳукумат томонидан қабул қилинган ислоҳотлар дастури" ҳам ўз ҳиссасини қўшган, дейилган ҳисоботда.\nШунингдек нуфузли муассаса Ўзбекистон иқтисодий ривождланишига “дунё иқтисодининг тикланиши билан боғлиқ муаммолар ва миллий вакциналаш компанияси муваффақиятига ҳам боғлиқ” дейилган хабарда.\nЭслатиб ўтамиз, бир неча ой муқаддам Ўзбекистон ҳукумати томонидан 2021 йилда республикада иқтисодий ўсиш даражаси 5,1 % даражасида бўлиши мумкинлиги хабар қилинган эди.


ҲУҚУҚИЙ ЁРДАМ - АСОСИЙ МАҚСАДИМИЗ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » ҲУҚУҚИЙ ЁРДАМ - АСОСИЙ МАҚСАДИМИЗ\nҲУҚУҚИЙ ЁРДАМ - АСОСИЙ МАҚСАДИМИЗ\nБош прокуратура ҳузуридаги Департаментнинг Хоразм вилоят бошқармаси ходимлари Урганч шаҳрида жойлашган 8-сонли мактабгача таълим ташкилоти фаолияти билан яқиндан танишдилар. Учрашувда бошқарманинг катта инспектори Д.Қурязова ташкилотнинг куз-қиш мавсумига тайёргарлиги, ошхона, тиббиёт хонаси ва гуруҳларнинг озодалиги, санитария ва гигиена қоидаларининг риоя қилиниши, ҳамда ободонлаштириш ҳолатини ўрганди. Карантин қоидалари талаблари асосида ўтказилган тадбирда педагог ва тарбиячиларнинг маҳорат машғулотлари, тарбияланувчиларга яратилган шароитларга ҳам алоҳида эътибор қаратилди. Бугун мудира Г.Матяқубова раҳбарлик қилаётган 140 ўринга мўлжалланган ушбу мактабгача таълим ташкилотида 6 та гуруҳ фаолият олиб боради. Катта гуруҳ тарбияланувчилари учун инглиз, рус тиллари тўгараклари ташкил этилган. Тиббиёт ходимлари томонидан болаларнинг соғлиғига асосий эътибор қаратиш, уларни тиббий кўрикдан ўтказиш, санитария қоидаларига риоя этишга ўргатиш ишлари тизимли олиб борилмоқда.


Тошкентда спорт курашлари бўйича ўсмирлар ўртасидаги Осиё чемпионати бошланди / Olamsport.com\n10 май 13:40\nТошкентда спорт курашлари бўйича ўсмирлар ўртасидаги Осиё чемпионати бошланди\nТеглар : Спорт курашлариОсиё чемпионати\nБугун пойтахтимизда спорт курашлари бўйича ўсмирлар ўртасида Осиё чемпионати старт олди.\n"Ўзбекистон" спорт мажмуаси мезбонлик қиладиган қитъа чемпионати октябрь ойида Буэнос-Айрес шаҳрида ўтказиладиган III ёзги ўсмирлар Олимпия ўйинларига йўлланмалар ҳам тақдим этади.\nУшбу мусобақада Осиёнинг Хитой, Ҳиндистон, Эрон, Ироқ, Иордания, Япония, Қозоғистон, Қирғизистон, Жанубий Корея, Саудия Арабистони, Мўғулистон, Покистон, Сингапур, Сурия, Таиланд, Тожикистон, Туркманистон, Тайвань, Яман ва Ўзбекистон каби 21 та давлатидан 400 нафарга яқин спортчи ва мураббийлар иштирок этадилар.\nМаълумот учун, ҳар уччала йўналиш (эркин, юнон-рум ва аёллар кураши) бўйича бешта вазн тоифасида (ўсмирлар Олимпия ўйинлари дастурига киритилган вазнлар) чемпионликни қўлга киритган спортчилар лицензия соҳибига айланадилар. Демак, қитъа чемпионатида ўсмирлар Олимпия ўйинларига жами 15 та лицензия ўз эгасини топади.\nМусобақада умумий ҳисобда 30 та медаллар жамланмаси ўйналади. Қайд этиш лозимки, ушбу мусобақада ғолибликни қўлга киритган спортчилар олтин медаллардан ташқари, Осиё чемпионатлари тарихида илк маротаба ташкилотчилар томонидан тайёрланган махсус чемпионлик камарига ҳам эга бўладилар.\nАйни пайтда юнон-рум кураши бўйича –45, -48, -51, -55, -60, -92, -110кг вазн тоифаларида финалчилар аниқланмоқда.\nҲозирча ҳамюртларимиздан Л.Ўзбеков (-51кг) қозоғистонлик рақибини мағлубиятга учратиб, кейинги даврага йўл олди. К.Юнусхонов (-45кг) ва Муҳаммадали Сайдуллаев -(110кг)лар эса афсуски илк босқичдаёқ имкониятни бой бериб қўйишди.\nСоат 17:30да мусобақанинг тантанали очилиш маросими бўлиб ўтади. 18:00дан бошлаб эса финал беллашувлари старт олади. Демак, Буэнос-Айресга дастлабки йўлланмалар эгалари номи аниқ бўлади.


АТ ва коммуникациялар вазирига янги ўринбосар тайинланди » Muzlik.uz - O‘zbekiston yangiliklari\nЖамшид Шарифжонович Эгамбердиев ахборот технологиялари ва комуникацияларини ривожлантириш вазири ўринбосари этиб тайинланди, дея хабар қилинди вазирликдан «Газета.uz»га. У инвестицион ва молиявий масалаларга жавоб беради. Бунга қадар Жамшид Эгамбердиев (1982 йилда туғилган) 2017 йилдан буён «Алоқабанк» раисининг биринчи ўринбосари лавозимида фаолият кўрсатиб келаётган эди. Тошкент давлат иқтисодиёт университети битирувчиси (бакалавр — 2004, магистратура — 2006). Мутахассислиги — бизнес бошқаруви. Банк тизимида 2004 йилдан буён фаолият кўрсатиб келмоқда.


Бепуштликни даволашда уруғлантириш усулларидан фойдаланиш тартиби белгиланади | Qalampir.uz\nБепуштликни даволашда уруғлантириш усулларидан фойдаланиш тартиби белгиланади\nЖамият\t16 Январь 10:31 4239\nНорматив-ҳуқуқий ҳужжатлар лойиҳалари муҳокамаси порталига Ўзбекистон Республикаси Соғлиқни сақлаш вазирлигининг “Ёрдамчи репродуктив технологиялардан фойдаланиш тартиби тўғрисидаги низомни тасдиқлаш ҳақида”ги буйруғи лойиҳаси жойлаштирилди.\nҲужжатга асосан, ёрдамчи репродуктив технологиялар уруғлантиришнинг айрим ёки барча босқичларида аёлнинг организмидан ташқарида амалга ошириладиган ҳомиладорликка эришишга қаратилган тиббий технологиялар, даволаш усуллари ва муолажаларидан иборат.\nЁРТ усуллари репродуктив саломатликни сақлаш соҳасидаги фаолиятни амалга оширувчи тиббиёт ташкилотлари томонидан кўрсатилади.\nРепродуктив саломатликни сақлаш соҳасидаги фаолиятни амалга оширувчи тиббиёт ташкилотлари томонидан ЁРТ қўлланилган беморларни ҳисобга олиш ҳужжатлари юритилади. Бунда, ЁРТ қўлланилиши тўғрисидаги, шунингдек ЁРТ иштирокчиларининг шахси ҳақидаги маълумотлар шифокорлик сирини ташкил этади ва улар тўғрисидаги ахборот махфий бўлиши керак.\nБепуштлик сабабларини аниқлаш ва ЁРТдан фойдаланиш мақсадида беморлар қуйидаги бирламчи текширувлардан ўтказилади:\n• эндокрин ва овулятор ҳолатини баҳолаш (қон таркибида пролактин, гонадотропинлар, стероидли гормонлар ва шу кабилар даражасини аниқлаш);\n• кичик тоз аъзоларини ультратовушли трансвагинал текшириш;\n• гистеросальпингография, контрастли эхогистеросальпингоскопия\n• ва лапароскопия усулларидан фойдаланган ҳолда бачадон найчаларининг ўтказувчанлигини баҳолаш;\n• эндометрий аҳволини баҳолаш (эндометрийни ультратовушли трансвагинал текшириш, гистероскопия, эндометрий тўқималарининг биопсияси);\n• эркак ва аёлларни урогенитал инфекциялар мавжудлигига текшириш;\n• эркак манийси (эякулятини) текшириш;\n• сперматозоидлар агглютинацияси аниқланган ҳолда сперматозоидларнинг аралаш антиглобулин реакциясини ўтказиш.\nҚайд этилган текширувлар олти ойдан кўп бўлмаган муддатда ўтказилиши лозим.\nЎтказилган бирламчи текширув натижасида бепуштлик сабаби аниқланган беморларда консерватив ва жарроҳлик даволаш ўтказилгандан сўнг 9–12 ой давомида ҳомиладорлик кузатилмаса, мазкур беморлар ЁРТ ёрдамида даволанишга юборилади.\nЁРТ ёрдамида даволашга юборилган беморлар Низомга мувофиқ ЁРТ ёрдамида даволаш усулларини қўллашга қарши кўрсатмаларни аниқлаш юзасидан қуйидаги текширувлардан ўтказилади:\n• қон таҳлилида рангпар трепонемага антитаначаларни, одам иммун танқислиги вируси (ОИВ) М, G синфи антитаначаларини, В, С вирусли гепатити антигенига 1 ва 2-антитаначаларни, қондаги қизилча вирусига антитаначаларни аниқлаш;\n• қонда 1 ва 2-тур оддий герпес вируси, цитомегаловирус (ЦМВ) молекуляр-биологик таҳлилини ўтказиш;\n• хламидиялар, микоплазма ва уреаплазма мавжудлигига микробиологик текшириш;\n• токсоплазмоз, бруцеллёз мавжудлигига текшириш;\n• жинсий йўл ажралмаларини (қин ажралмаси, эякулят) микроскопик текшириш.\nМазкур асосан текширувлардан ташқари аёллар қуйидаги текширувлардан ўтказилади:\n• қоннинг умумий (клиник) таҳлили, қоннинг биокимёвий таҳлили, коагулограмма (зарур ҳолларда гемостаз тизимини батафсил текшириш ва гематолог маслаҳати);\n• бачадон бўйинини цитологик текшириш (Папаниколау усулида);\n• пешобнинг умумий таҳлили, буйракларни ультратовуш текширувидан ўтказиш;\n• ўпка флюорографияси (бундай текширувдан 12 ойдан ортиқ вақт давомида ўтмаганлар учун);\n• қонни гормонлар мавжудлигига текшириш (ФСГ, ЛГ, пролактин, эстрадиол ва антимюллер гормони);\n• ҳомиладорликни давом эттириш имконияти юзасидан шифокор-терапевт кўриги (тиббий кўрик, маслаҳат);\n• 35 ёшгача бўлган аёлларда сут безларини ультратовуш текшируви, сут безларининг хасталиги аниқланган тақдирда эса маммография текшируви;\n• 35 ва ундан катта ёшдаги аёллар учун маммография текшируви.\n• Анамнезида ёки яқин қариндошларида ривожланишнинг туғма нуқсонлари ва хромосом хасталиклари мавжуд бўлган, бирламчи аменорея касаллигига чалинган, 35 ва ундан катта ёшдаги, ЁРТдан фойдаланиш ҳаракатлари самарасиз кечган аёлларга шифокор-генетик кўриги (маслаҳати) ва хромосом аппарати текшируви (кариотиплаш) ўтказилади.\nМазкур Низомда назарда тутилган текширувлардан ташқари эркакларга эякулят таҳлили ҳамда 35 ва ундан катта ёшдаги эркакларга генетик текширув ўтказилади.\n• экстракорпорал уруғлантириш;\n• сунъий уруғлантириш;\n• сперматозоиднинг интрацитаплазматик инъекцияси (бундан буён матнда ИКСИ деб юритилади).\nБепуштлик буйруғи лойиҳаси\n04 Август 15:22 60707\n05 Август 11:03 45943\n04 Август 20:35 33295


Чорраҳалардаги камералар айнан қайси қоидабузарликларни қайд этади\n20:53 / 09.03.2017\nТошкентнинг 115та чорраҳасига ўрнатилган камералар фаолияти икки босқичда такомиллаштирилади. Камералар биринчи босқичда икки турдаги: светофорнинг қизил чироғидан ўтиб кетиш ва рухсат берилган тезликни ошириш қоидабузарликларини қайд этади. Бу ҳақда Тошкент шаҳар ИИББда бўлиб ўтган брифингда Йўл ҳаракати хавфсизлиги бошқармаси бўлими бошлиғи подполковник Шуҳрат Муротов маълум қилди. Аввалроқ жарималарни жўнатиш 15 мартдан бошланиши хабар қилинган эди.\n«Қоидабузарликлар қайд этилгач, электрон равишда суратлари билан бирга “Ўзбекистон почтаси”нинг махсус марказига юборилади. У ерда махсус дастурлар воситасида квитанциялар автомобиллар ҳайдовчиларига автоматлаштирилган тартибда қоидабузарнинг манзили бўйича почта бўлимига юборилади. У ердан почта ходими квитанцияни шахсан жаримани бузган кишига топширади. Шунга биноан, жарималарни қайд этиш, ёзиш, юборишда инсон аралашувига умуман йўл қўйилмайди», — деди Муротов.\nЧорраҳаларни камералар билан қамраб олиш босқичма-босқич амалга оширилади. Мазкур лойиҳанинг синов босқичи уч-тўрт ой давом этади, кейин иккинчи босқич бошланиб, унда мобиль телефонидан фойдаланиш, хавфсизлик камарини тақмаслик каби қоидабузарликлар ҳам қайд этилади. Шуҳрат Муротовнинг сўзларига кўра, ҳозирча, бу каби қоидабузарликларни ЙҲХХ ходимлари қайд этади.\nҚизил чироқда ўнгга бурилиш рухсат этилган чорраҳаларда камералар ўнгга бурилишни қоидабузарлик сифатида қайд этмайди. Бироқ, бунда ҳайдовчи қоидага риоя қилиши талаб этилади. Яъни, чорраҳани яшил чироқда кесиб ўтаётган транспорт воситалари ва пиёдаларни ўтказиб юбориши шарт. Ҳозирча, бу каби чорраҳа шаҳарда биргина жойда мавжуд. Синов муваффақиятли ўтса, Йўл ҳаракати қоидаларига тегишли ўзгартишлар киритилади.\nТошкент камера ИИББ


Юлия Тимошенконинг "Батькившчина"си ҳукмрон коалициядан чиқди\nUkraine -- Former Prime Minister Yulia Tymoshenko announces plans to run for president at a press conference in Kyiv, March 27, 2014\nУкраина парламентидаги "Батькившчина" фракцияси ҳукмрон коалициядан чиқиш тўғрисида қарор қабул қилди. Бу ҳақда чоршанба куни фракция етакчиси Юлия Тимошенко баёнот берди.\n"Батькившчина" фракцияси бош вазир Арсения Яценюк ҳукуматига ишончсизлик билдириш бўйича сешанба куни ўтказилган овоз беришдан ўз норозилигини билдирмоқда. Яценюк ҳукумати фаолиятини парламент қониқарсиз, деб баҳолади, лекин айни пайтда ишончсизлик билдирмади.\nПрезидент Петро Порошенко аввалроқ сўзлаган нутқида “Ҳукуматга нисбатан ишончни қайта тиклаш мақсадида” Яценюкни истеъфо беришга чақирган эди.\nУкраина Олий радаси депутатларининг 194 нафари шундан сўнг Яценюкка ишончсизлик билдиришни қўллаб овоз берган. Бироқ Бош вазир истеъфога чиқиши учун жами 226 депутатнинг овози талаб қилинади. Шундай қилиб, Яценюк ҳукуматини истеъфога чиқариш учун 32 овоз етмай қолди.\nУкраинадаги “Рейтинг” ижтимоий сўров гуруҳи яқинда ўткизган сўров натижаларига қараганда, украиналикларнинг 18 фоизи Яценюк ҳукуматидан норозилик билдирмоқда. Бу эса норозилар сафи кундан кунга ошиб бораётганини кўрсатади. Аввалги сўровларда ҳукуматдан норозилик билдирган украиналиклар сони анча оз эди.


Бугун коронавирус инфекциясига чалинган беморларнинг яна 13 нафари бутунлай тузалди - zarnews.uz\nКоронавирус инфекцияси хасталигидан тузалган фуқароларимизнинг 1 нафари жорий йил 13 март куни Истанбул – Тошкент йўналишидаги рейсда, яна 1 нафари эса шу йил 18 март куни Москва – Тошкент йўналишидаги рейс билан мамлакатимизга келган. Қолган 11 нафар киши эса коронавирус инфекциясига чалинган фуқаролар билан мулоқотда бўлишган. Айни пайтда юртимизда коронавирус инфекциясидан жами соғайганлар 25 нафарга етди.\nТабиийки, ушбу қувончли воқеа замирида фидойи ва малакали тиббиёт ходимларининг улкан ҳиссаси бор. Коронавирус инфекцияси дунё бўйлаб шиддат билан тарқалаётган бир пайтда, юртимиз шифокорлари саросимига тушмасдан, ўз қасамёдларига содиқ ҳолда пандемия билан курашишдек катта масъулиятни зиммаларига олишди. Бор билим ва тажрибасини ишга солган ҳолда қаҳрамонларча коронавирус балосига қарши курашишга киришдилар ва самарали натижаларга ҳам эришмоқдалар.


ЭРТАНГИ КУНИМИЗ САОДАТЛИ БЎЛСИН\nБугун биз 21 асрда, яъни ҳаёт тарзи тез суръатлар билан ўзгариб бораётган ва глобаллашув жараёнларни бошидан кечираётган даврда яшамоқдамиз.\nШиддат билан чуқурлашиб бораётган дунёнинг глобаллашуви, содда қилиб айтганда бунда кечаётган жараёнлар деярли барча мамлакатларни бирдек қамраб олмоқда. Шунингдек, бу жараёнлар баъзан ер юзида парокандалик ва бузғунчилик илдиз отишига ҳам сабаб бўлмоқда. Хусусан, экстремизм ва терроризм одамларнинг эртанги кунги ишончига путур етказибгина қолмасдан, балки халқаро миқёсдаги муаммоларни, жумладан турли диний эътиқод вакиллари бўлган халқлар орасидаги ўзаро ишончга соя ташламоқда. Жаҳон тараққиётининг тамал тоши бўлган халқаро иқтисодий ва маданий ҳамкорликнинг ривожланишига тўсиқ бўлмоқда.\nШунинг учун биз ёшларимизда диний экстремизм, терроризм, ақидапарастлик ғоялари сингдирилган мафкураларга қарши тура оладиган ва уларни бузғунчи ғояларига қарши кураша оладиган иммунитетни шакллантиришимиз лозим.\nБу ҳақда Жаноби Расулуллоҳ соллаллоҳу алайҳи васаллам “Илм талаб қилиш ҳар бир мусулмон ва муслима учун фарздир. Илмни ҳатто Хитойдан бўлса ҳам талаб қилинглар”, деб бежизга марҳамат қилмаганлар. Чунки, илм кишини улуғликка етказиш билан бирга, уни жаҳолат ботқоғидан қутқариб, ташқи кучларнинг таъсиридан ҳимоялана олиш имконини беради. Шунинг учун биз ёшларда мустақил тафаккур ва эркин фикрлай олиш қобилиятларини шакллантириш, уларни онгига ватанпарварлик, миллийлик, халққа садоқат руҳидаги мафкураларни сингдиришимиз лозим. Кимники, мустақил фикри бўлмас экан ёки эркин фикрлай олмас экан, у кимгадур қарам бўлиб қолиши мумкин. Бу тўғрисида Али розийаллоҳу анҳу марҳамат қиладилар: “Инсон уч тоифадир: мукаммал инсон, ярим инсон ва ҳеч нарса. Мукаммал инсоннинг мустақил фикри бўлади ва ҳар бир ишда маслаҳат қилади. Ярим инсоннинг ҳам мустақил фикри бўлади, лекин маслаҳатлашмайди ёки маслаҳатлашса мустақил фикри бўлмайди. Ҳеч нарса бўлган инсон эса, маслаҳатлашмайди ҳам унинг мустақил фикри ҳам бўлмайди”.\nБугун ёшларимизнинг дунёвий, илмий, ахлоқий салоҳиятини юксалтириш, уларда юрт истиқболига садоқат, миллий-маънавий ва умумбашарий қадриятларга ҳурмат туйғуларини кучайтириш, жамиятимизда диний ақидапарастликни ҳар қандай кўринишларини олдини олиш муҳим аҳамият касб этади.\nЧортоқ тумани “Ҳазрати ибн Аббос”